Euskadi Ta Askatasunaren agiria Euskal Herriari(2011-09-29)

Euskadi Ta Askatasunak, nazio askapenerako euskal erakunde sozialista iraultzaileak, aurkeztu berri den Nazioarteko Egiaztatze Batzordearen sorrera agurtu eta honokoa adierazi nahi du agiri honen bidez:

Kasik hamar hilabete igaro dira ETAk nazioarteko komunitateak egiaztatu ahalko lukeen su-eten orokor eta iraunkorra indarrean jarri zuenetik. Aldebakarreko ekimen harekin Gernikako Adierazpenean marraztutako ibilbidearekin bat egin dugu eta gatazka politikoaren konponbidearekiko eta konfrontazio armatuaren amaierarekiko dugun konpromiso irmoa adierazi dugu. Orduz geroztik, ETAk konponbide prozesua ahalbidetzeko lanean gogor dihardu, ekimen publikoetan ikusi ahal izan denez eta baita isla publikorik ez duen lan isilaren bidez ere.

Espainia eta Frantziako estatuek, aldiz, oztopoak baino ez dituzte jarri. Errepresio estrategia eta salbuespen neurriek ez dute etenik izan.Euskal herritarren atxiloketa eta tortura basatiak, euro-aginduak, espetxe politikakriminala iraunaraztea, eskubide zibilenurraketa edota ezker abertzalearen legez kanporatzeari eustea estrategia horren adibide lazgarriak dira.

Bestalde, Espainia eta Frantziako estatuak ETA gatazkaren konponbidea ahalbidetzeko egiten ari den ahalegina eta horretarako jartzen ari den baliabideak asmo errepresiboekin jazartzen ari direla ohartarazi nahi dugu.

Guztiarekin Espainia eta Frantziako estatuek konponbidea lokazteko eta zangopilatzeko jarrerari eutsi nahi diote, prozesuaren garapenak Euskal Herriari, euskal herritarren hitza eta erabakiari, zabaldu dakizkioken ate berrien beldur.Egiaztatze Batzordearen sorrera bera blokeatu nahi izan zuten, onarpen ofiziala ukatuz. Su-etenaren egiaztatzeak euskal herritarren eta nazioartearen aurrean estatuon aitzakiak gehiago biluztuko dituelako eta errepresioarekin jarraitzea eta konponbidean urratsik ez ematea are ulertezinago egingo dituelako.

Alta, blokeo asmo eta itxikeriaren aurrean aukera eskainiz erantzun du ETAk, onarpen ofizialik izango ez lukeen Egiaztatze Batzordea ere ontzat emateko prestutasuna adieraziz.Honenbestez:

- ETAk aurkeztu berri den Nazioarteko Egiaztatze Batzordea ontzat ematen du eta konponbide prozesuan urrats garrantzitsutzat jotzen du.

- ETAk Nazioarteko Egiaztatze Batzordea laguntzeko konpromisoa hartzen du.

- Eman den urratsa konponbide prozesuak behar dituen alde anitzeko konpromisoen aurrekaria izan beharko litzatekeela deritzogu. Euskal preso politikoen oinarrizko eskubideen errespetua, ezker abertzalearen jarduera politikoaren errespetua etaatxiloketa eta jazarpenaren amaiera premiazko zereginakdira. Horietan guztietan konpromisoak hartzeak eta konponbideari bere osotasunean ekiteko alde guztien borondateak prozesuan urrats erabakigarri eta atzeraezinak ematera eraman gaitzakete.

- ETAk Espainia eta Frantziako gobernuei dei egiten die, Nazioarteko Egiaztatze Batzordea onar dezaten eta, oro har, errepresio eta inposizio bideak baztertu eta konponbidean murgil daitezen, besteak beste, Gernikako Akordioan egiten zaizkien eskakizunak betez.

ETAk konpromiso historikoak hartu eta urrats sakonak eman ditu. Horiek eta beste eragile politiko eta sozial asko egiten ari diren ahaleginak Euskal Herrian inoiz ezagutu gabeko aukera zabaltzen ari dira. Aukera bururaino eraman eta Euskal Herrian bake eta askatasun agertoki bat eraikitzea da ETAren nahia.

Gora Euskal Herria askatuta!Gora Euskal Herria sozialista! Jo ta ke independentzia eta sozialismoa lortu arte!

Euskadi Ta Askatasuna2011ko irailaren 29an


Aisha Etxeberriak lehen partida irabazi du binakakoan

Pilotari amezketarrak Arantxa Arratibel ataundarrarekin batera lortu du garaipena Laboral Kutxa Emakume Master Cup Txapelketaren lehen jardunaldian, Ataungo Auzeota pilotalekuan.

Leku gutxi frontoia bezalakorik neguko denboraleei aurre egiteko eta Ataungo Auzeota pilotalekua bete egin zen larunbat arratsaldean binakako Laboral Kutxa Emakume Master Cup Txapelketako lehen aurre-kanporaketa bertatik bertara ikusteko. Harmailetan 150 lagun inguru bildu ziren, horietako asko Arantxa Arratibel, bertako alaba, animatzeko. Etxeberria amezketarrarekin batera lehen kanporaketa gainditu dute.

Txapelketari hasiera eman dion partidan, Nerea Sagarna (Larrabetzu) eta Haizea Marijuan (Santurtzi) bizkaitarrek Jaione Urania eta Irati Usandizaga oñatiarrei irabazi diete 8-18. Debagoienekoek ez dute egun onik izan, Madalen Etxegarai eta Uxue Oses ere kanporatuta geratu baitira, baina berriro ere ordezkaritza zabala dute txapelketan.

Ikusminik gehien sortu duen partida izan da, halaber, orekatuena, eta Arantxa Arratibel ataundarrak eta Aisha Etxeberria amezketarrak 18-13 irabazi diete Altsasuko Udane Vergara eta Alaia Ruiz de Infante gasteiztarrari, partida osoan aurretik joan ostean.

Eguneko beste interes puntu garrantzitsu bat Gentzane Aldai eta Olatz Arrizabalagaren pilota mistoarekin jokatzen ikustea izan da. Material honekin ausartu dira lehen aldiz bizkaitarrak eta lehen proba oso positiboa izan da, ez baitiote aukerarik eman Oñatiko bikoteari (18-4). Uxue Osesek zailtasun handiak izan ditu Arrizabalagaren sakeak erantzuteko.

Azken norgehiagokan, Ibone Salinas eta Andrea Capellan errioxarrek Hiart Arakistain (Sopela) eta Miren Olondori (Bermeo) ez diete inolako aukerarik eman (18-5).


Xanistebanen balorazio bilera, urriaren 5ean

Xanistebanetako balorazioa egiteko Jai Batzorde berezia deitu du Kultura batzordeak, «hobetu, aldatu, egokitu behar dena jakin baitaiteke eta gisa honetara». Bilera urriaren 5ean, asteazkenean, 20:00etan izango da Manuel Lekuona Bibliotekan. Joan ezin duten eragileei aldez aurretik jakinarazteko eskatu diete, kultura[abildua]oiartzun.org helbidera idatzita.


Talo gozoak prestatzeko gertu

Atzo, eguaztena, 30 lagun pasako kuadrillak bat egin zuen Lagun Maiteak elkartean, taloak zela egiten diren ikasten. Arto-irina baliatu zuten masa egiteko, eta barrua hornitu zuten, berriz, txorizoarekin, gaztarekin, zein txokolatearekin. Pil-pilean Euskara Elkartearen eskutik gauzatutako ekimena izan zen.

Gainera, atzo ikasitakoa praktikan ipiniko dute hainbatek Gaztañerreko azokaren baitan ipiniko den talo-postuan, Erregetxean. 26 bat lagunek jardungo du txandaka gutizia hori prestatzen zapatuan gerturatzen diren bisitariendako, 10:00etatik 14:00ak bitartean.

Erregetxeko postuan, taloaren barrurako txorizoa, hirugiharra edo gazta izango dira aukeran. 3-4 euroko prezioan salduko dituzte: 3 euroan talo hutsa, eta 4 euroan talo betea.


Herri barruko erosketa sustatzeko bono bidezko kanpaina atzeratu egingo da Urnietan

Hasiera batean ekainaren 29rako iragarrita bazegoen ere, Urnietako Udalak ohar bidez atzeratu egingo dela jakinarazi du. Antza denez, bonoen salmentaren prozeduran moldaketak egin behar dira.

Bonoen salmenta merkatalguneen esku egon beharrean, Udalaren esku egon behar dutela eskatzen ari dira merkatariak. Oharrean hori iradokitzen da: ”Establezimendu askok, bonuen salmenta beraiek egin beharrean Udalak kudeatzea eskatu zuten kanpainan parte hartzeko. Udalak ondorioz, bonoen salmenta bere gain hartzeko lanketa egitea onartu du. Izan ere, Udalaren asmoa kanpainan ahalik eta establezimendu gehienek parte hartzea baita. Horrek baina, kanpainaren hasiera atzeratu egingo du, izan ere, salmenta hori egiteko modurik aproposema zein den aztertu behar da lehenik, eta ondoren, prestaketa lan guztia egin”.


Bonbardaketak izaten ari dira Sirian, Damasko eta Homs hirietan


AHT Gelditu! elkarlana: "Oraindik ere asko dago egiteko"

Abiadura handiko trenaren kontrako Tolosaldeko plataformak bilera deitu du maiatzaren 26rako, astelehena, 19:00etan Tolosako kultur etxean. AHTari ezezkoa "argi eta ozen" esan diote berriz ere, eta gizarteari ematen ari diren irregulartasun eta informazio faltaren inguruan ohartarazi. Horiek horrela, trenaren lanak eragindako zarata, dardara, kutsadura eta abarrez gain, tunel bateko leherketarengatik Olarrain auzoko baserri batean teilak hautsi izana salatu dute; "onartezina da eta salatu nahi dugu, zeren ordu horretan norbait han egon izan balitz, hilik legoke". Zizurkilen gainera, udalaren baimenik gabe hormigoi planta bat jarri dutela esan dute. Amagoia Eskudero elkarlaneko kidea da eta Ataria Irratian izan da hau guztiaz hitz egiten.

Honekin batera, ingurumenaren inpaktuei dagokienean, Aldaba Txikin eta Apattan lanek eragin handia izan dutela esan dute. "Anoetan ere lur mugimendu ugari ikus daitezke inguruak lokaztuz. Hau gutxi balitz, Tolosan eta Legorretan, oraindik desjabetzeak ari dira egiten".

Informazio falta

Tolosa-Hernialde zatiaz ere aritu dira AHT Gelditu! Elkarlaneko kideak. Zatia "lehendik ere berezia" izan dela aipatu dute, eta orokorrean AHTari buruzko informazio eskasa eman badute, zati honi dagokionez "zer esanik ez", esan dute. "Desjabetzen prozesuan, behin Eraikuntza Proiektua amaituta, edozein momentutan bidali dezakete Desjabetze Agiria, non, kalteak eta desjabetuen zerrenda agertzen diren. Hori publikatzean, alegatzeko epea irekitzen da. Noski, zer alegatu jakiteko aipatutako Eraikuntza Proiektua eta Desjabetzen Agiria behar da. Hor dago koska; 2010eko urrian alegatzeko epea hasia zen eta ez genituen eskuetan agiri guztiak. Hori bai, lizitazioak martxan ziren. 2010eko uztailean dagoeneko enpresariek eskuetan zuten Eraikuntza Proiektua", azaldu dute.

Garai hartan Eusko Jaurlaritzak Tolosan jarritako AHTari buruzko informazio bulegoaz ere aritu dira: "Jokin Bildarratz jauna (orduko Tolosako Alkatea EAJ alderditik) Eraikuntza Proiektua ez zela iritsi esanez, eskuak garbitu zituen eta Patxi Lopez jauna (orduko lehendakaria), inoiz baino informazio gutxiago pasatuz, informazioa helarazten zutenaren itxurakeria egin zuen".

Abiadura handiko trenak, orokorrean, kalte lazgarriak eragiten dituela esan dute eta Tolosa-Hernialde zatian "zer esanik ez": "3 etxebizitza, 3 eraikin botatzekoak ziren. Gehigarri, aurreikusi genuen baina desjabetzetan ageri ez zen 6 etxebizitzatako eraikina genuen. Harritu gintuen … Hara non, eraikin hori ere botatzekoak direla informatzen garen alegatzeko epea amaitutakoan. Eta orain, Corsan-Corviam eraikuntza enpresa lanean dabilen Tolosa-Hernialde zatiko lanen gainkostua, hau da, behar den bezala frogatu gabeko 9 milioi euroren desfasea, aldaketak egon direlako dela esaten digute. Dirua poltsikoratu nahi duenak, errazegia du edozein leku eta momentutan aldaketak burutzea".

Tolosa-Hernialdeko esleipenak

Era berean, ez zaie justua iruditzen, herriak alegatzen duena behar den bezala aztertu gabe esleipenak burutzea. "Aipatu bezala, 2010eko urrian desjabetzen alegatzeko epea hasi zen, 2010eko azaroan dagoeneko esleitua zegoen eta desjabetzeak burutzeko Akten Altxamenduen deialdia 2011ko otsailean izan zen".

www.euskalyvasca.com webgunea ere aipatu dute, "herritarroi informazioa eskura jartzeko webgunea". Eusko Jaurlaritzari informazioa eskatzean, dagoena webgune horretan zintzilikatuko zutela esan zutela diote AHT Gelditu! Elkarlanekoek. "Noski, ohiturei jarraiki, gezur potoloa. Gaur dugu eguna, 2010etik, hau da, Tolosaldean lanetan hasi ziren garaitik, bertan esleipenen informaziorik ez dugu ikusgai. Bai ordea, Aitor Esteban EAJ-PNVko bozeramailea inoiz baino presio handiagoarekin, Madrili martxan jartzeko eskatzen ari zaion Bergarako lotuneko zati bat lizitatu dutela".


Zirrara

Korrika hitz bakarrarekin definitu beharko banu, zirrara aukeratuko nuke, benetan hunkigarria baita euskararen aldeko festa erraldoi hau, emozio kolektiboa eragiten duela esatera ere ausartuko nintzateke gainera.

Gezurra dirudi, ia bi urte joan dira hogeigarrena amaitu zenetik!

Oso gogoan dut Tolosaldeko eta Andoaingo Korrikako koordinatzaile lanpostua eskaini zidaten unea. Momentuan zer esan ez nekiela geratu nintzen. Ez naiz euskara irakaslea eta AEK-ren funtzionamendua ez nuen barrutik ezagutzen. Duda-mudan egon banintzen ere, azkenean, baietz esan nien.

Hasieran erabat galduta sentitu nintzen. Bat Zuk? Batzuk? Korrika Lagun? Korrika Laguntzaile? Petoneta? Zer? Nola? Non? Andoaingo AEK-ko euskaltegira hamaika bider deitu nuen, zer nolako pazientzia bertako irakasleena! Extremadura kalean kokaturik zegoen euskaltegi zaharra nire kanpamendu basea bihurtu zen egun haietan. Zerbait argitu nahi banuen, aholkuren bat behar banuen edota pozak eta tristurak konpartitu nahi banituen hantxe zeuden AEK-ko kideak. Bertara joan nintzen lehen egunean konturatu nintzen eurentzat bi urte mota daudela: Korrikadunak eta Korrika gabeak. Korrika gabeko urteetan lanpetuta ibili ohi dira eta Korrikadunetan are eta gehiago!

Korrika amaraun erraldoi bat da, Euskal Herri osoa saretzen duen hari-mataza itzel bat. Nazio mailako hari puntadak eman behar dira lehenengo eta gero, tokian-tokian, euskararen aldeko jostorratzari eragin behar izaten zaio etengabe, eman eta eman, hemengo zuloa konpondu, horko hariari korapiloa egin… denon eskuak beharrezkoak dira Korrika josteko.

Korrika ezinezkoa izango litzateke auzolanik gabe. Koordinatzaile lana behar bezala burutzeko ezinbestekoa izan zen eskualdeko emakume eta gizonen laguntza. Benetan eskertzen dut hasiera-hasieratik eman zidaten babesa eta eman zidaten laguntza guztia. Laguntzaile bakoitzak bere herria Korrikaren alde dantzan jarri zuen eta guztion artean, Euskal Herria euskararen aldeko zirko erraldoi bihurtu genuen. Izan ere, salbuespenak salbuespen, Korrikak batzeko gaitasuna baitu. Adin, bizimolde, kultura eta pentsamodu desberdinetako pertsonok elkartzeko ahalmena du jai erraldoi honek, denok jartzen gaitu hari berari tiraka.

Korrika hasteko eguna gerturatzen zihoan neurrian hazten joan zen lan-karga eta momentu konkretu batzuetako estresa: telefono deiak, whatsappak, emailak, aurrez-aurreko elkarrizketak… korrika joan behar batetik bestera Korrikaren alde.

Orain bi urte zorte handia izan genuen, izan ere, 20.na bi aldiz pasa baitzen gure eskualdetik. Lehenengo egunean Lizartzatik sartu zen Korrika, goizeko ordu txikitan. Korrikaren aurretik joaten den furgonetan mikrofonoa eskuetan nuela ibiltzeko zortea izan nuen. Zaila da hitzekin herriz-herri, kilometroz-kilometro bizitakoa azaltzea. Euskaltzaleak, desordutan, errepide bazterrera irten ziren, lo gutxi eginda, baina, pozik. Petoa soinean, Korrikaren alde lasterka egiteko prest, irribarretsu, begietan ilusioa. Alkoholik gabeko mozkorraldia bizi izan nuen, hura zirrara! Lizartzan hasi eta Andoainen bukatu zen egun hartako nire Korrikaldia. Ahotsik gabe eta bihotza emozioz beteta bukatu nuen.

Aurten, apirilaren 4tik 14ra zeharkatuko du Euskal Herria Korrikak. Ezkutuko mezuak eskuz-esku, euskaltzalez-euskaltzale egingo du Garestik Gasteizerainoko bidea. Aurten errepide bazterrean zain izango naiz, lo gutxi eginda, baina, pozik, ilusioz, euskararen alde nire aletxoa jartzeko prest, euskararen alde klika egiteko gogoz. Tipi-tapa, tipi-tapa, Korrika!


Industria Diseinuko arrautza jaurtiketaren beste edizio arrakastatsu bat

Ohiko Arrautza Jaurtiketako Industria Diseinuko Lehiaketa egin dute gaur, San Pankrazio Goi Eskola Politeknikoaren zaindariaren egunean. Lehiaketan, jaurtitzean arrautza ongien babesten duen tramankulua egiten duten ikasle eta langileen lana saritzen du unibertsitateak.

Industria Diseinuko Arrautza Jaurtiketari buruzko Lehiaketa arrautza apurtu gabe ahalik eta urrunen jaurti duten parte-hartzaileek irabazi dute. Aukeraturiko lekua Mondragon Unibertsitateko Goi Eskola Politeknikoko Liburutegiaren eraikinaren (7. eraikinaren) hirugarren solairua izan da. Handik, 15 metroko altueratik, futbol-zelairantz bota dituzte arrautzak ikasleek beren tramankuluetan. Lehiaketan 55 pertsona inguruk hartu dute parte, lauko edo bosteko taldeetan banatuta.

Arrautza jaurtiketako sarituak

Hegaldirik luzeena: Calimero (Neia Isidro, Leire Pardo eta Nerea Galdos)

Hegaldirik politena Con un par (Miren Etxezarreta, Nerea Molano eta Marina Gonzalez)

Diseinurik onena Urrezko globoa (Maddi Bueno, Joanes Unzueta eta Laiene Pagazurtundua).

Bideo-jokoen lehiaketa

Bestalde, Telekomunikazio eta Informatikako lehen mailako ikasleek Programazioko eta Fisikako irakasgaietan oinarritutako bideo-jokoak garatu dituzte. Kasu horretan, epaimahaiak eta epaileek alderdi grafikoak, jokatzeko erraztasuna eta abar hartu dituzte aintzat lehiaketako irabazlea hautatzeko.


Odola behar dela ohartarazi du Adonak

> Herriz-herri ariko dira hilabete honetan Nafarroako Odol Emaileen Elkarteko kideak.

Argedas, Korella, Uharte, Arbizu, Lizarra eta Elizondo zeharkatuko dituzte furgonetarekin odola hartzen. Deia egin dute odol erreserba txikia dagoelako.


Maila onean hasi dute denboraldia Urdanpilleta anaiek

BTT jaitsieren Euskadiko Openeko 2015eko denboraldia hasi berri dute Urdanpilleta anaiek. Aurten, gainera, biak ariko dira sub23 mailan. Igantzin izan ziren asteburuan, eta Xabik 8garren postua lortu zuen, maila honetan jokatzen duen aurreneko urte honetan. Aritzek, berriz, 3garren egin zuen. Hasiera bikaina, denboraldiari indarrez ekiteko.


Aner Mimenzaren kontrako diligentzia berriak ireki dituzte

Mercedes Gallizo Espetxe Zuzendaritzako arduraduna Soto del Real (Madril) espetxera egindako bisitan sakabanaketaren aurkako protesta bat egiteagatik, Aner Mimenza -argazkian- preso politiko getxoztarraren, Asier Tapia donostiarraren eta Borxa Urberuaga gernikarraren aurkako diligentziak zabaldu ditu Espainiako Auzitegi Nazionalak, Uribe Kostako Amnistiaren Aldeko Mugimenduak Etengabe bitakoraren bitartez jakinarazi duenez. "Egun horietan sakabanaketak senide bat hil izanaren erantzule egin zuten eta euskal presoen Euskal Herriratzea aldarrikatu. Ondorioz hiru preso politiko hauek are gehiago sakabanatuak izan ziren, Urberuaga Puerto II espetxean, Tapia Algecirasen eta Mimenza Caceresen", salatu du errepresioaren kontrako erakundeak. Bestalde, egun hauetan Ertzaintzak jarritako 300 euroko isun bana iritsi zaizkie aipatu preso getxoztarraren gurasoei, Algortan urriaren 17an -euren seme Aner atxilotu zuten egun berean- egindako mobilizazio batengatik, "nahiz eta azken batean egun horretan egindako kontzentrazioak baimena izan", AAMk zabaldu duenez.

"Gogoratu behar da 2007ko urriaren 16ko goizaldean sei lagun atxilotu zituztela Algortan eta Berangon, tartean Aner Mimenza bera ere. Arratsaldean mobilizatzeko deialdia zabaldu zen eta manifestazioa abiatzekotan zegoenean Ertzaintzak aurrean jarri eta debekatuta zegoela adierazi zuen. Gauzak horrela, erabaki zen Etxerat une horretan Telletxeko izkinan egiten ari zen enkarteladara joatea eta horrela esan zitzaion Ertzain buruari. Ertzainak telefonoz kontsultatu ondoren horretarako arazorik ez zegoela esan zuen, enkartelada horrek baimena zuelako, baina errepidea ez mozteko baldintzarekin. Hartara, semaforoa berde zegoenean errepidea gurutzatu eta errepidea libre gelditu zen enkarteladak iraun zuen denbora guztian. Ez zen inolako istilurik izan eta 20:30ean amaitutzat eman zitzaion enkarteladari", azaldu dute Etengaben. UKBERRI.NETek berak eman zuen mobilizazio horretako gora beheren berri. Ertzaintzak identifikatutako albistean aipatutako bi lagunak Mimenzaren gurasoak ziren.

AAMk aipatu bezala, urriaren 18an ere, Zigor Goikoetxea atxilotu zutenean, bere etxe aurrean elkartasuna adierazteko zegoen pertsona bat identifikatu eta, arakatu zutenean, 6 zentimetroko aihotzadun cutter bat izateagatik, Espainiako Poliziak beste 300 euroko isuna jarri dio.

Arau berriak Soton

Askatasunak jakinarazi duenez, Soto del Real (Madril) espetxean arau berriak ezarri dizkiete bisitetarako euskal preso politikoei: ezin izango dute ez boligraforik, ez paperik atera lokutorioetara. Funtzionario bat ondoan izango dute bisita osoan zehar. Lokutorioa giltzaz itxiko diete. Paketea ez diete emango momentuan (orain arte egiten zuten bezala), aurretik bi egunez izango dute miatzeko. Bertan daude azaroaren 22an Baltasar Garzon epailearen aurrean aurkeztu ondoren kartzelaratu zituzten Juan Bautista Galdiz "Batis" eta Gorka Oribe; Urtzi Murueta leioaztarra, Manex Zubiaga algortarra eta Lexuri eta Irantzu Gallastegi ahizpa berangoztarrak. Azken hori, amen moduluan dago, bere alabarekin. Askatasunak Basauriko espetxeko egoera ere aipatu du: "EGA azterketa espetxean ezingo dutela egin esan dietela euskal preso politikoei, soilik hizkuntza eskolako azterketak egin ditzaketela. Ziegan bikoiztuak daude eta batean hirukoiztuak. Astero miatzen dituzte", adierazi dutenez.


Cucinottak irabazi du Giroko esprinta

Taldeak gogotik lan egin ondoren, Ale Cipolliniko esprinterrak ez du hutsik egin Giroko laugarren etapan Megan Guarnierrek (Boels Dolmans) jarraitzen du lider.

Bezperako ezustekoaren ondoren, gaur bai, gaur esprinta izan du Italiako Giroko laugarren etapak. Lau txirrindulari ibili dira ihes eginda: Lizzie Williams (Orica), Silvia Valsecchi (Bepink), Mieke Kroeger (Velocio) eta Valentina Bastianelli (Inpa Sottoli). Bi minutu eta erdiko aldea ere izan dute, baina esprinterrek taldeek gogotik lan egin dute atzean —Ale Cipollinik, batez ere—, eta Annalisa Cucinottak ez du hutsik egin gero. Ihesean ibili ondoren, Bastianelli sailkatu da bigarren, eta Elena Cecchini (Lotto) hirugarren. Sailkapen nagusian ez da izan aldaketarik, eta Megan Guarnierrek (Boels Dolmans) jarraitzen du lider. Esprint kontuak ahaztuta, mendiko lehen etapa serioa izango dute bihar, Trezzo sull'Adda eta Aprica artean (128,4 km). Gogorra da azken igoera, eta faboritoen arteko lehia izango da.


Mendi bizikletak bi gailur

Legazpiko BTT probako txirrindulariek deabru gorriaren animoak ere jaso zituzten.Mendi bizikletaren zaleek bi hitzordu izan dituzte asteburuan Goierrin, bata Legazpin eta bestea Beasaingo Arriaran auzoan. Biak ere, proba herrikoiak dira, eta jende ugari bildu dute. Lasterketak izan ordez, mendiko zeharkaldia lagun artean eta giro onean egiteak hartzen du garrantzia proba horietan. Antolatzaileak gustura agertu dira parte hartzearekin eta bi probek eman dutenarekin.

Arriarangoa izan zen bi probetan lehena, larunbat arratsaldean. Helduen probaz gain, gaztetxoen mailako hiru saio egin zituzten, adinaren arabera banatuta. Helduen probak 26,5 kilometroko ibilbidea zuen, Arriarandik abiatuta, Usurbe, Murumendi, Mandubi eta Kizkitzatik barrena. Denera, 38 lagunek parte hartu zuten helduen saioan. Umeena jendetsuagoa izan zen, eta hiru mailen artean, dozenaka haur bildu zituzten.

Antolakuntza taldean ibili den Xiker Mujikak azaldu duenez, «espero baino jende gutxiagok» parte hartu du helduen mailan, iaz 75 lagunek parte hartu baitzuten. Gaztetxoetan, ordea, «parte hartze handia» izan dute, eta alde horretatik gustura gelditu dira. Ibilbide aldetik dena ondo atera zen, eta parte hartzaileak ere «antolaketarekin gustura» gelditu zirela azaldu du. Probaren amaieran, parte hartzaile bakoitzari kamiseta bana oparitu zieten.

Legazpiko proba, jendetsua

Legazpikoa, Xabier Ortiz de Luzuriaga zenaren omenez egiten duten proba da. Zortzigarren urtea bete du aurten, eta 170 txirrindulari bildu ziren igande goizean. Iazko markara iritsi ez badira ere, aurten helburua 150 lagun biltzea zela kontuan izanda, «gustura» daude antolatzaileak. Xabier Uribeetxeberria da antolaketa lanetan aritzen denetako bat. Berak azaldu duenez, «goizean lanbro apur bat» egin zuen, baina «ibilbidea ondo» zegoen. 36 kilometroko ibilbidea egin zuten, herrigunetik abiatuta, Atagoiti, Aztiria, Brinkola, Udana eta Lakiolatik barrena. Bidean, sorpresaren bat edo beste izan zuten txirrindulariek; tartean, Giroan edota Tourrean ezagun egin den deabru gorriaren bisita. Bukaeran, jendea probarekin «oso pozik» gelditu zela azaldu du Uribeetxeberriak. Bukaeran, opariak banatu zituzten parte hartzaile guztien artean.


Komikiguneak ‘Rosacarmen’ erakusketa jasoko du, ‘Izkutukoak’ zikloaren baitan

Koldo Mitxelena kultur etxeko Komikiguneak erakusketa berria jasoko du irailetik aurrera, autoedizioaren munduko artista eta lanak ezagutzera emateko asmoz antolaturiko Izkutukoak erakusketa zikloari jarraituz. Hain zuzen, Ane Zaldibar donostiarraren eta Ines Sanchez espainiarraren elkarlanetik sorturiko Rosacarmen bilduma egongo da bertan ikusgai.

Argitaletxe handien zirkuitutik kanpo geratzen diren proiektu bereziak aurrera ateratzeko sortu zuten bien artean erakusketa. Rosacarmen Teknika ezberdinak uztartuz (serigrafia, fotokopia, risografia…) eta komikiaren narrazio eredua jarraituz egindako istorio umoretsuez dago osatua.

Erakusketaren irekiera festa irailaren 6an egingo dute, 19:00etan, eta bilduma irailaren 28ra bitarte bisitatu ahal izango da, astelehenetik ostiralera, 11:30etik 13:30era eta 17:30etik 19:30era.


Amaiera bikaina emango dio bihar Getxoko Jazzaldiari Cobham-Lockwood String Quartetek

Getxoko XXX. Europar Jazzaldiari amaiera paregabea emango dio bihar, uztailak 5, Cobham-Lockwood String Quartet-ek, 22:30etik aurrera, Algortako Biotz Alai plazan. Aurretik, bihar bertan jakinaraziko den Talde Lehiaketako irabazlea arituko da leku berean, kultur iturri getxoztarrek jakinarazi dutenez. Azkenik, Le Monde de Kota laukote frantziarrak jardungo da Hirugarren Milurtekoa atalean, Getxo Antzokiko plazan, 19:30ean. Argazkian, Didier Lockwood biolin jolearekin batera, talde lehiaketako irazbazlearen ondoren joko duen Billy Cobham bateria jolea.

Billy Cobham-Didier Lockwood String Quartet-ek aparteko birtuoso bi batzen ditu: batetik, Didier Lockwood biolin-jolea, Stephan Grappelliren oinordea Europako jazz-biolinaren tronuan eta munduko espezialista handienetariko bat dena, eta, bestetik, Billy Cobham bateria-jole ospetsua, jazz klasikoaren eta fusio-jazzaren maisu eztabaidaezina, eta egungo perkusio-historian bateria-jole askorentzat halabeharrezko erreferentzia dena.

Billy Cobhamek aita piano-jolea eta anaia tronpeta-jolea izan zituen, eta bateria-joleen artean munduko onenetakoa da. Haren ibilbide profesionala 1962. urtean hasi zen, 18 urte zituelarik. Hortik aurrera jazzeko eta beste musika mota batzuetako lehen mailako artisten parean ibili da. Bere jardueran, hainbat musikari ospetsuekin jardun da, esate baterako, Miles Davis, eta 25 disko baino gehiago kaleratu ditu. Cobham aitzindaria izan zen rock erritmoak eta jazzaren erritmo aniztasuna uztartzen eta, horri esker, jarraitzaile asko dituen bateria estilo berri bat sortu zuen, Tony Williams eta Jack DeJohnetterekin batera.

Didier Lockwoodi dagokionez, jazz modernoaren munduan biolin-jole garrantzitsuenetako bat da. Mundu osoan zehar jazza jotzen ibili da, eta beste musika estilo batzuek alde batera utzi barik, Lockwoodek inprobisaziorako eta konposiziorako talentu handia garatu du, eszenatokiaren gainean eskarmentu luzea izan baitu. Lockwood geldirik egon ezin duen interpretea da, beti soinu berrien etengabeko bilaketan sartuta, biolinari probetxu guztia atera nahian. Izan ere, bere eskuetan badirudi biolina aukera-iturria dela. Ikerketarako norbanako grina hau ez da oztoporik izango taldeko proiektu interesgarriei ekiteko, Jacques Higelin, Marc Ducret, eta bereziki, bere aita espiritualetako bat izan zen Stephane Grapelli bezalako musikariekin konpartitu zituenei, alegia.

Bestelako jarduerak

Biotz Alai plazako kontzertuak amaitu ondoren, publikoak azken aukera izango du bihar musikaz gozatzeko Algortako Piper's Irish Puben izango diren Jam Sessionsetan. B bi talde arituko dira bertan eta beste hainbat artistek ere joko dute, horietako batzuk jazzaldian parte hartzen dutenak. Era berean, Satistegi kafean ikusgai dagoen José Manuel Horna argazkilariaren "Round Jazz" erakusketa bihar amaituko da eta New Orleanseko New Birth Brass Band taldea Getxoko kaleak alaituko ditu azken aldiz.


Udazkenean, festak aurrena

Udazkenean irailaren 22an sartu ondoren, astebete pasatzerako iritsi dira egutegian urtaroko lehendabiziko festak: San Migel jai nagusiak ospatuko dituzte bi udalerritan —Gaintzan eta Altzagan—, oso sustraitutako festa-eguna dute bihar Lazkaon, eta Urtsuaran auzoak ere zaindariari egingo dio gorespena. Ormaiztegin, aldiz, aurreko larunbatean egin zuten ospakizuna.

ALTZAGAN, JARRAIPENA

Egiaz, altzagarrek San Migel jaien segimena izango dute, bihartik aurrera. Aurreko larunbatean aurreratu zituzten ekitaldi batzuk. Haurrek pintxoak prestatu zituzten, eta helduek IX. Patata-tortilla lehiaketan parte hartu zuten. Herriko frontenis txapelketako partidak ere jokatu zituzten.

Bihar, mezarekin berrekingo zaie San Migel jaiei. Bazkaria izan ohi da eguneko hitzordu nagusia. Artea elkartean, menu oparoa izango dute altzagarrek. Giroa girotzeko, berriz, bertsolariak eta trikitilariak.

Mozorrotuen txanda larunbatean da. Baserria jarri dute mozorrotzeko gai. Herri afaria egingo dute gauean (txartelak aurrez hartu behar dira). Igandean, azkenik, herri kirol erakustaldia eta bukaera gisa sagardo dastaketa izango dira. Aburuza, Zabala, Eguzkitza, Urbitarte, Setien, Otatza eta herriko Olagi sagardotegietako edariak ekarriko dituzte. Gazta eta txorizoa izango da jateko.

Bihar, San Migel eguna

· 12:00. Meza.

· 14:00. Herri bazkaria, Artea elkartean. Iban Urdangarin eta Aitor Sarriegi bertsolariak; Gari eta Iñaki trikitilariak.

· 21:00. Frontenis partidak: Altzaga-Arama.

Etzi

· 10:00-13:00 eta 16:00-18:00. Haur parkea eta puzgarriak.

· 20:00. Herri afaria.

· Ondoren. Mozorro gaua. Gaia: Baserria.

· Gauean. Iñigo DJa.

Igandea

· 11:30. Altxorraren bila jolasa.

· 18:00. Herri kirolak: Ugaitz Mugertza eta Iñaki Azurmendi aizkoran; Idoia Etxeberria eta Joseba Ostolaza harri jasotzen. Herriko gazteen proba mistoak.

· 19:00. Sagardo dastaketa, txorizoa eta gazta.

GAINTZAN, MONDEJUA

Gaintzako San Migel festetan ere, agurreko ekitaldia jan-edanekoa izango da, igandean. Mondeju zuria eskainiko dute han, herriko ikur eta garai honetan egiten hasi diren hestebetea.

Festak bihar hasiko dira Gaintzan. Otordu herrikoiei dagokienez, hamaiketakoa eta afaria dituzte bihar; larunbatean ere herri afarian elkartuko dira, aurretik patata-tortilla lehiaketan gosea ireki ondoren.

Autobus zerbitzu berezia jarriko dute Ordiziatik Gaintzara joan-etorria egiteko. Ostiral eta larunbat gauetan izango da. Ordiziako tren geltokitik 21:00etan abiatuko da, eta itzulerakoa 03:00etan Gaintzatik.

Musikari dagokionez, bihar Elizagoien Ahizpak joango dira, Itsaso eta June etxalartarrak. Trikitiz eta abestiz alaituko dute afal ondorena. Play-back lehiaketa ere egingo dute gaintzarrek. Larunbatean, Belaño eta Bedeinkatuak taldeek joko dute; igandean, Matx eta Urru trikitilariek.

Bihar, san migel eguna

· 12:00. Meza.

· 13:00. Txupinazoa, Zapotxin.

· 13:30. Hamaiketakoa, herritarrentzat.

· 19:00. Poteoa, mozorrotuta.

· 21:00. Herri afaria, frontoian.

· 23:00. ‘Play-back’ lehiaketa.

· Elizagoien Ahizpak abeslariak.

Etzi

· 12:00. Fronteniseko finala.

· 17:00. Puzgarriak.

· 18:30. Patata-tortilla lehiaketa. Unai Eizagirre ‘Attola’ eta Haritz Garmendia trikitilariak.

· 21:00. Herri afaria.

· Ondoren. Kontzertuak: Belaño eta Bedeinkatuak taldeak.

Igandea

· 12:00. Txirrindulari igoera.

· 17:00. Kulki Artzainen parkea.

· 19:00. Mondejua eta ardoa.

· 19:00. II. Argazki Lehiaketa.

· Egun osoan. Matx eta Urru trikitilariekin erromeria.

URTSUARANEN, ARDIKIA

Toki bakoitzak bere ezaugarriak dituenez, festetan jateko garaian ere, ardikia da hori Urtsuaran auzoan (Idiazabal). Bihar, mondeju, ardi-gisatu eta txuletekin osatuko dute afaltzeko menua. Igandera arte, hiru eguneko egitaraua prestatu dute.

Larunbata bisita ofizialaren eguna izango da Urtsuaranen —Idiazabalgo udal kideek han bazkalduko dute—. Bertsolariak, trikitilariak eta pailazoak ere eramango dituzte.

Igandean, aldiz, herri kirolek hartuko dute tartea, aspaldiko eran. Aizkoran eta harri jasotzen erakustaldiak egingo dituzte.

Bihar, SanMigel eguna

· 20:00. Afariak: mondejua, gixatua eta ardi-txuletak.

· 22:30. 24. Mus azkar lehiaketa.

Etzi

· 12:00. Meza.

· 13:15. Txistulariak. Xabier Zeberio eta Anjel Mari Peñagarikano bertsolariak. Joxe Elortza eta Pello Urdangarin trikitilariak.

· 14:00. Idiazabalgo Udaleko ki-deen bazkaria.

· 17:30. Patxin eta Potxin paila-zoak. Jolasak. Txokolate-jana.

· 18:30. Bertsolarien saioa.

· Iluntzean. Afariak eta trikitia.

Igandea

· 12:30. Herri kirolak: Aitor Urteaga-Joxe Ugarteburu, eta Xabier Dorronsoro-Angel Arrospide aizkoran, binaka. Xabier Aranburu ‘Guzta’ harri jasotzen.

· 14:00. Herri bazkaria. Iban Urdangarin eta Iker Zubeldia bertsolariak.

· 17:00. 26. Toka txapelketa, herritarrentzat.

LAZKAON, JAI EGUNA

Festa herrikoiaren eguna ezezik, jai eguna ere izango da askorentzat bihar, Lazkaon. San Benito ikastolan ez da eskolarik izango. Barandiaran kiroldegiak ere ordutegi murriztua izango du: 07:00etatik 13:30era, eta arratsaldean itxita (Ordiziako Majori erabili ahalko dute bazkideek). Udal liburutegia eta udal bule-goak ere 13:00ak arte ariko dira.

Berritasun handiena, Wilson&Wilsonetis taldearen kontzertua da. Afal aurretik ariko dira, plazan. Apirilean kontzertua iragarri zuten Arerian, baina bertan behera geratu zen. Fito&Fitipaldis taldearen tributu edo laudatzaile dira; bihar arterako dute Lazkaon arantza. Herri afariaren ondoren Drindots talde lazkaotarrak joko du.

LAPKE pilota eskolak ere San Migel txapelketako finalak jokatuko ditu. Finalaurrekoak atzo jokatu zituzten, sei guztira. Hiru partida izango dira, bihar.

Eraso sexistarik, zarata eta alkohol kontsumo gehiegizkorik izan ez dadin, mezua zabaldu du Lazkaoko Udalak.

Bihar, San Migel eguna

· 11:00. Eskola-umeen arteko San Migel pilota txapelketa, plazan.

· 11:30-14:00 eta 16:30-19:00. Haurrentzat jolasak eta puzgarriak, Lazkao Txiki Zelaian eta Euskadi enparantzan.

· 12:00. Meza, San Migel elizan.

· 14:00. Jubilatuen bazkaria.

· 19:00. Buruhandiak eta Antzar Gazteak txistulariak, plazan.

· 19:30. Wilson&Wilsonetis taldearen kontzertua, plazan.

· 21:00. Herri afaria, plazan.

· Gauean. Drindots taldea.

Etzi

· 11:00. Mendi duatloia, haurrentzat (benjamin, alebin eta infantilak). Plazan eta Hariztiaundin.

· 16:00. Skate txapelketa, Goroskt elkartearen 4. urteurrenekoa.


Langabezia saria ere jaso izana ukatu du Cabiecesek

Herri akusazioaren arabera, Kutxabanketik eta Iberdrolatik dirua jasotzen ari zen denbora tartean, urtebetez, 14.000 euro kobratu zituen langabezia sari gisa Espainiako Gobernuko ordezkari ohiak.

Cabieces auzian herri akusazio gisa esku hartzen ari diren eragileek salatu dute Espainiako Gobernuak EAEn zuen ordezkari ohi Mikel Cabiecesek urtebetean 14.000 euro jaso zituela langabezia sari moduan. Tarte horretan eta aldi berean, Kutxabanketik eta Iberdrolatik ere jaso zuen dirua; hurrenez hurren, 50.000 euro eta 65.450 euro.

LAB, Esk, Steilas, EHNE, Hiru, EKA, Euskal Herriko Pentsiodunen Plataforma eta AHT Gelditu Elkarlana elkarteek osatzen duten herri akusazioak salatu du nola alderdi politiko batzuek laguntza sozialak kriminalizatzen ari diren bitartean, diru publikoa baliatuz hainbat iruzur egiten dituzten hainbat politikarik.

Halakorik egin izana ukatu du, ordea, Cabiecesek. Azaldu duenez, Espainiako Gobernuko ordezkari kargua utzi ostean, hilabete eta erdiz jaso zuen langabezia saria; ondoren, autonomo gisa alta eman zuen abokatu lanetan aritzeko, eta gizarte segurantzako kotizazioen hileroko ordainketa eman zioten.

Cabiecesek esan du salaketa "gezurrezkoa eta kalumniazkoa" dela, eta hauteskunde kanpainako testuinguruan kokatu du. "Gezurra hauteskunde tresna gisa" erabiltzea egotzi die, eta ohartarazi du neurriak har ditzakeela salaketa hori egin dutenen aurka.


Energiaren Erakundeak eskualdeko udalek egindako lana aitortu du

EEEko zuzendari nagusi Iñigo Ansolak trantsizio energetikorako agertutako "inplikazioa" eskertu die udal ordezkariei, eta egindako lanarekiko esker on hori irudikatzeko, erakundeak sortutako Energiaren bidea – Euskal Enerigaren Trantsizioa Udalean ere bereizgarria eman die.

Urola Kostako eta Urola Erdiko udalerriek trantsizio energetikora begira erakutsitako konpromisoa aitortu zuen Energiaren Euskal Erakundeak (EEE) urrian, Zumaiako Aitzuri frontoian egindako ekitaldi batean. Erakunde horrek bereizgarri bana eman zien udaletako ordezkariei, tartean Aiako eta Orioko alkateei.

Horrela, EEEko zuzendari nagusi Iñigo Ansolak trantsizio energetikorako agertutako "inplikazioa" eskertu zien udal ordezkariei, eta egindako lanarekiko esker on hori irudikatzeko, erakundeak sortutako Energiaren bidea – Euskal Enerigaren Trantsizioa Udalean ere bereizgarria eman zien. Erakundetik gaineratu zutenez, bereizgarri hori pixkanaka jarriko da ikusgai Araba, Bizkai eta Gipuzkoako udalerrietako udal erakundeetan.

Oztopoak

Trantsizio energetikorako izandako trabak ere gogoratu zizkien Ansolak alkateei. Haize erroten kasua jarri zuen adibidetzat. "Denok gaude energia berriztagarrien alde. Baina, aldi berean, mendizaleak gara eta ez dugu haize errotarik nahi gure mendietan. Gero, beste era bateko zailtasunak ere izan dira".

Bestalde, urrian bertan Espainiako Gobernuko Ministroen Kontseiluak Eguzki zerga bezala ezagunagoa zen energiaren autokontsumorako zerga ezeztatu zuen. "Erabakia ostiralean hartu zuen, larunbatean argitaratu eta iganderako indarrean zegoen. Erabakia txalogarria da, eta autokontsumorako zeuden zailtasunak kenduko ditu hein batean. Epe labur edo ertainera aldaketa handiak ikusiko ditugulakoan nago", azpimarratu zuen Ansolak.

Herrietako datuak

Bailarako herrietako datuen berri emateko baliatu zuten ekitaldia. Hainbat herritako argiteria publikoa eta energia berriztagarrien sustapena nabarmendu zituzten, besteak beste. Jarraian Aiako eta Orioko datuak:

Aia: argiteria publikoa eta energia berriztagarrien sustapena.

Orio: argiteria publikoak, eraikinak (barne-argiztapena) eta energia berriztagarrien sustapena.


Azoka eguna Bidania-Goiatzen

XXVII. kultur astearen azken egunera iritsita, azoka eguna izan dute. Goiazko plazan egin dute.

Talogileak, trikitilariak, saltzaileak... denetarik ikus zitekeen gaur Goiatzen. Goizean goizetik hasita, postu ugari jarri dituzte plaza inguruan eta tartean erakusketak ere izan dira; argazki lehiaketako argazkien erakusketa esaterako. Bestalde, tolarean sagardoa egiten aritu dira zenbait herritar eta sardina erreak dastatzeko aukera izan da sagardo eta txakolinaz lagundurik.

XXVII. kultur astea ekitaldiz betea izan dute azken egun hauetan eta gaurko azokarekin agur esan diote datorren urtera arte.


Mondragon Unibertsitateak COVID-19ari aurre egiteko hackatoian parte hartu du

Europako programatzaileen topaketa apirilaren 24tik 26ra bitartean ospatu da, eta helburua mundu mailan koronabirusari aurre egiteko erantzun berritzaileak bilatzea izan da.

Mondragon Team Academy-k “Remote Working and Education” izeneko gaiaren inguruko erronka zuzendu eta koordinatu du. Horretarako, Mondragon Team Academy-k partner gisa parte hartu du, eta koordinatzaile gisa aritu dira trebatzaileak. Gainera, laborategietako kideak ere problema solver gisa aritu dira.

Irtenbideak epe motzean behar dituzten arazoen ingurukoa izan da hackatoia edo programatzaileen topaketa. Erronken artean, telelana, hezkuntza, osasuna eta bizitza bezalako gai zabalak izan dituzte. Europar Batasuneko 27 herrialdek parte hartu dute, eta baita Israelek eta Turkiak ere. Irabazleak Europako Berrikuntzarako Kontseilu Plataformara gonbidatuko dituzte, eta proiektuaren erabiltzaileekin zuzeneko harremana izateko aukera izango dute –adibidez, ospitaleetan–. Gainera, Europar Batasunak irabazten duen proiektua finantzatzeko aukerak zabalduko ditu.

Mondagon Team Academy

Mondragon Unibertsitateko arduradunek azaldu dutenez, proiektuaren "nazioarteko izaera" da MTAren gako nagusietako bat; izan ere, Mondragon Team Academyren laborategi-sareak hainbat bazkide ditu laborategi horiek garatzeko: TEAMLABS Madrilen eta Bartzelonan, Florida Universitaria Valentzian, TZBZ aholkularitza-enpresa LEINN Internationalerako, UMx Querétaron eta IBERO Pueblan. Bestetik, egun, ekimen berriak abian dituztela azaldu dute hainbat herrialdetan: Seulen (Korea), Seattlen (AEB), Bogotan (Kolonbia) eta Nairobin (Kenya).


Asteburuan, kuota kobratzera

Etxez etxe kuota kobratzera pasako dira larunbatean eta igandean Osiñagan; 10 eurokoa da eta euro 1eko loteriaren partizipazioa dakar.


Getxoko Folk Jaialdiak hogei urte beteko ditu aurten

(Argazkian, Ibon Koteron albokaria)

Hogei urte beteko ditu aurten, irailaren 1a eta 4a bitartean ospatuko den Getxoko Nazioarteko Folk Jaialdiak. Prestaturiko egitarau "zabalak" Touré Kunda talde senegaldarra eta Ibon Koteron albokari euskalduna izango ditu izarrik esanguratsuenak. Marta Herrera jaialdiko zuzendariak adierazi duenez, kultura ezberdinen arteko "tolerantzia eta errespetua" lantzeko, aurreko edizio guztietan Getxo Folk izan duen bitarteko irudia "indartu" nahi izan dute aurtengoan. Dohainik izango dira kontzertu guztiak.

Getxoko Kultur Etxeak antolaturiko jaialdiak 210 mila eurotako aurrekontua du. Horretaz gain, Bizkaiko Foru Aldundiko, Eusko Jaurlaritzako, Espainiako Hezkuntza eta Kultura Ministerioko, BBKko eta Metro Bilbaoko babesa jaso du Getxo Folk 2004k. 2003an 50 mila ikusle izan zituen guztira, eta aurten, kopuru horretara heltzea espero dute antolatzaileek. Kontzertuekin batera, Bidezko Merkataritza Azoka eta Munduko Terraza izango dituzte bertara hurbildutakoek, herrialde ezberdinetako produktuak erosi eta dastatzeko.

Emanaldiak

Kontzertu nagusiei dagokienez, Areetako Geltokiko Plazan izango dira, 21:30ean. Horrela, Ibon Koteron izango da Getxo Folk jardunaldiei hasiera emateko arduraduna, irailaren 1ean. Oraingoan, "Airea" bere lan berriko kantuak aurkeztuko ditu. Horretan, Europako eta Afrikako soinuak eta erritmoak bildu ditu Koteronek.

Irailaren 2an, Thalweg taldeari helduko zaio txanda. Honek bretainiar eta magrebtar doinuak uztartzen ditu perkusioa, gaita eta antzeko instrumentuak erabiliz. 2000an sortu zen taldeak Aljeriako eta, zehatz mehatz, Kabilia lurraldeko eguneroko bizitzako pasarteak islatzen ditu.

Touré Kunda talde senegaldarrak emango du kontzertua irailaren 3an. Touré anaiek osaturiko taldeak 1970eko hamarkadaren bukaeran ekin zion bere ibilbideari. Ordutik hona, bere herrialdeko soinu tradizionalak zabaldu ditu mundu osoan zehar. Senegaleko doinuetan oinarritu arren, gaur egungo musikarekin uztartzen dituzte horiek, musika tresna elektrikoak erabiltzen baitituzte. Besteak beste, New York eta Parisen eskaini dituzte emanaldiak; baita Nelson Mandela Hegoafrikako presidente ohiaren aurrean ere.

Azkenik, La Volée D'Castors talde quebectarrak emango dio bukaera Getxo Folk jaialdiari, irailaren 4an. La Bottine Souriante taldearekin batera, Quebeceko musika taldeen artean ezagunena da La Volée D'Castors. Mugarik ezagutzen ez duen musika interpretatzen dute, soinu tradizionalak eta gaur egungo konponketak uztartuz. Lau disko dituzte guztira.

Arratsaldeko kontzertuak

Beste alde batetik, ohikoa denez, nazioarte mailan oso ezagunak ez diren arren, kalitate handia duten taldeei egingo zaie lekua arratsaldeko kontzertuetan. Aurtengoan, Xuacu Amieva (Asturias), Kukuma (Euskal Herria), Kilema (Madagaskar) eta Sidi Samb (Senegal) taldeak arituko dira. 19:00etatik aurrera izango dira, Erromoko Santa Eugenia kaleko karpapean.

Gauetan ere, zer ikusi eta zer entzun egongo da Getxo Folk 2004 jaialdian. Arratsaldeko kontzertuetan bezala, Santa Eugenia kaleko karpatik igaroko dira Belsech Rodriguez (Kanariar Uharteak), Zoobazar (Madril), Taray (Murtzia) eta Nubeira (Galizia), 23:15etik aurrera.

Ikusi egitarau osoa agendan


Euskadi ala Euskal Herria?

Euskal selekzioko jokalariek (ala eusko selekziokoek esan behar, behin

horrela jarrita?) eta beste askok esan dute “Euskal Herria” izenarekin

ez baldin bada, ez dutela jokatuko selekzioarekin. “Euskadi” izenak ez

omen du balio, nahiz eta selekzioaren jatorrizko izena –hasieran

“Euzkadi”, eta gero “Euskadi”– horixe izan, eta izen horrekin jokatu

izan zuen Frantzian, Errusian, Belgikan eta Hego Ameriketan, oker ez

banabil, Errepublika garaian eta ondoren. A zelako abilidadea dugun

nonahi zatiketa eragiteko, puruetan puruen agertu behar zoro horrekin.

Ulertuko nuen planto egitea, selekzioaren impasse egoerari amaiera

emate aldera, urtean behingo partida folklorikoarekin aspertuta, baina

izena dela-eta? Gaitz egiten zait ulertzea, benetan, ez bada klabe

politikoan, atzean ematen baitu sokatira gupidagabea jokatzen ari

direla euskal (ala eusko?) nazionalismoaren bi adar nagusiek. Ni,

behintzat, aspertuta naukate, batzuek zein besteek.


EAEko PPk "batuta" hasi du kongresua Donostian, tentsioak "gaindituta"

Quiroga presidentetzan berresteko gaurko bozketak erakutsiko du azken uneko aldaketek zenbateko babesa duten.

EAEko PPk atzo iluntzean hasi zuen alderdiaren 14. kongresua, Donostiako Kursaalean. "Alderdia batuta iritsi da kongresura". Nerea Llanosenak dira hitzak. Ezusterik ezean, alderdikideek gaur izendatuko dute Llanos EAEko PPko idazkari nagusi. Atzo goizean Eusko Legebiltzarreko sarreran egindako adierazpenetan, hark onartu du Iñaki Oiartzabal ordezkatzeko prozesuak "tentsioa" sortu duela. Haren esanetan, ordea, kongresuen aurreko prozesuetan "beti" daude tentsioak, baina "orain ere" gainditu egin ditu alderdiak. Arantza Quiroga presidentetzan berresteko bozketan ikusiko da azken unean egindako mugimenduek zenbateko babesa duten alderdikideen aldetik.

Izendapena "ustekabean" hartu du Llanosek. Quirogak herenegun bertan eman zion asmoen berri. Llanosek azaldu duenez, ez zuen zalantzarik izan proposamena onartzeko: "Prest nago alderdiak behar nauen lekuan lan egiteko". Halaber, gogoan izan du gaurko batzarrean alderdikideen onespena jaso behar duela. Dena "ondo" joatea espero du, «akordioa» lortzea eta alderdia «indartuta» ateratzea. "Tentsioak sortzea ez da txarra. Horrek erakusten du gure artean elkarrizketak daudela. Arraroa litzateke denek berdin pentsatzea".

Quirogak herenegun aurkeztu zituen alderdiaren egiturak izango dituen berritasunak. Llanos bizkaitarra izango da idazkari nagusi berria, eta hiru presidenteorde izango ditu aurrerantzean. Hain zuzen ere, lurralde bakoitzetik bat. Bizkaiko PPko presidente Antonio Danboreneari Arabako eta Gipuzkoako presidenteak batuko zaizkio: Alfonso Alonso eta Borja Semper. Bestetik, idazkariorde nagusia ere izango du alderdiak: Javier de Andres Arabako ahaldun nagusia. Bozeramaile karguan Laura Garridok hartuko du Leopoldo Barredaren lekua.

Oiartzabal orain arte idazkari nagusi izandakoak ere eman du iritzia alderdiko aldaketei buruz. Uste du idazkari nagusiaren izendapenarekin sortutako "nahaspila" ez zela "beharrezkoa". Haren arabera, gauzak ez dira "ondo" egin, baina arazoari "denboraz aurre egiten" asmatu dute. Antonio Basagoitik 2008an aukeratu zuen Oiartzabal idazkari nagusi kargurako, eta joan den otsailean iragarri zuen Quirogak hura kargutik kentzeko erabakia. Oiartzabalek onartu du EAEko PPko buruak ez duela zertan karguan "mantendu". Haren ustez, ordea, Quirogak azaldu behar du berak zuzendaritza taldean zergatik ez duen jarraitzen.

Laura Garrido bozeramaile berria Llanosen ildo beretik mintzatu da. Garridoren esanetan, alderdia "indartuta" aterako da Kursaaleko kongresutik. EAEko PPk lehen ere "oso garai zailak" gainditu izan dituela dio, eta beti jakin izan duela unean uneko egoerara erantzuten.

Rajoy eta Cospedal, gaur

Lehen saioa atzo egin zuten, eta kongresuaren egun nagusia gaur dute PPko kideek. Bertan izango dira, besteak beste, Mariano Rajoy Espainiako Gobernuko presidentea eta Maria Dolores de Cospedal PPko idazkari nagusia. Cospedalek 10:30ean emango du hitzaldia. 12:30ean, Quirogak EAEko PPko presidentetzarako hautagaitza aurkeztuko du. Horren ondoren egingo dira bozketak, eta 16:00etan emango dute emaitzen berri. Kongresua Rajoyren hitzaldi batekin amaituko da.

PPko agintariak Donostian direla baliatuta, lagun ugari bildu zen atzo arratsaldean Kursaalaren atarian, abortuaren legearen aurka protesta egiteko.


Ohiko batzar orokorra egingo du San Felipek

San Felipe Elkarlaguntzako Elkarteak 2020ko martxoaren 15ean, igandea, ohiko batzar orokorra egingo du; 12:00etan, 2. deialdian (11:30 1. deialdian) izango da, Kulturateko areto nagusian.

Gai ordena:

1. Batzar nagusiko akta onartzeko bi bazkide hautatzea

2. 2019ko kudeaketaren txostena

3. 2019 ekitaldiko kontuen azalpena, eta, hala balegokio, onartzea

4. Auditorekin egindako hitzarmena onartu

5. 2019ko Aktuarioaren txostena

6. 2020ko sarreren eta gastuen aurrekontua eta zenbateko eta kuoten ezarpena

7. Zuzendaritza Batzordeko kideen berritzea

8. Galde-erreguak

Aurreko otsailaren 16an izan genuen San Felipe Elkarlaguntzako Elkartearen Ez Ohiko Batzar Orokorrean gure estatutu sozialak eguneratu eta aho batez berriztu genuen, gure egoitza sozialaren aldaketa barne. Horrela "ORDEN de 26 de diciembre de 2019, del Consejero de Hacienda y Economía, por la que se desarrolla la regulación de las Entidades de Previsión Social Voluntaria Indiferenciadas con Régimen Especial que no realizan actividad aseguradora“ –hara egokituz aseguru-jarduerarik gabeko Borondatezko Gizarte Aurreikuspeneko Erakundea (BGAE) bereizi gabe baten San Felipe bihurtzea ahalbideratu da.

Horren ondorioz, gure 2019ko itxiera kontablea, auditoria eta probisio teknikoen kalkuluak ikuspegi lasaigarria eskaintzen dute eta hau azaltzera eta, horrela badagokio, onartzera eramango dugu 2020ko martxoaren 15ean, 12: 00etan (lehen deialdian, ordu erdi lehenago), Arrasateko Kulturateko areto nagusian egingo den Ohiko Batzar Orokorrera, bertara San Felipeko bazkide Titular guztiak (NAN erakutsi beharra) deitzen ditugularik.

Deialdi hau, bilera horretako gai zerrenda eta eskuordetzeko inprimakia (talde familiar bereko beste kotitular edo 18 urte gorako onuradunari edo beste talde familiarreko titular bati) Batzar Orokor honetan ordezkaritza pasatzeko gure webgunea den www.sanfelipe.eus aurkituko dituzue, baita Alfonso X Jakintsua, 3 (Grupo San Juan) gure egoitza soziala eta bulegoan ere.


Biologikoa, babes neurri gisa

Asaldatzaile endokrinoak izanen dituzte hizpide aurtengo Asunak Egunean. Biologikoaren topaketak Lekorneko Garro eremuan iraganen dira, igandean.

Tokiko biologiko solidarioa aitzina doa, eta gure haurren etorkizuna zaintzen du. Lelo horrekin aurkeztu du aurtengo Asunak Eguna BLE Biharko Lurraren Elkarteak. Azken urteetan bezala, Lekorneko Garro gazteluaren lurretan eginen dituzte topaketak, igande honetan. Aurten, asaldatzaile endokrinoei buruzko hitzaldia antolatu dute, eta hori izanen da tratatuko duten gai nagusia. Halako osasun arazoen aitzinean laborantza biologikoa garatzearen beharra nabarmenduko dute.

Asaldatzaile endokrinoak. Urtean zehar mediatikoki aipamen andana izan badute ere, gutxik dakite zehazki zer diren, eta zer eragiten duten.”Europa mailan legea aldatzeko proposamen bat izan da, molekula horien erabilpenean neurriak gogortzeko, baina, azkenean, ez da guk nahi genuen mailan bozkatua izan. Pestiziden erabilpena murrizteko legea ere hustua izan da Frantziako Asanblean eta Senatuan. Hori guzia udaberri honetan. Gainera, harremana badu laborantzan erabiltzen diren pestizidekin”, esplikatu du Thomas Ergi BLE elkarteko kideak. Halaber, Ingurumenaren eta Osasunaren Sareak kanpaina bat abiatu berri du Haur bakar bat ere ez da aitzin-kutsatua sortu behar lelopean. Sare horretako kide Bernard Petit kimika industrialeko ingeniariak hitzaldia eskainiko du igandean: “Orain dela bizpahiru urte jadanik aipatu genuen, baina iruditu zaigu, aktualitate berriarekin eta sortu dituen eztabaidekin, berriz mahai gainean eman behar genuela”.

Ergiren arabera, asaldatzaile endokrino horiek “hormona nahasle” batzuk dira. “Gure odolean molekulak ditugu, informazioak banatzen dituztenak, bihotzari, sabelari, eta beste. Biziki kantitate apalean ditugu, nano moduan. Gorputzak informazio horiei esker funtzionatzen du. Baina ingurumenean, forma bereko molekula andana bada, besteak beste pestizidetan. Egunerokoan, jatean edo hatsa hartzean, molekula horiek irensten ditugu, eta gure gorputzaren informazioa nahasten dute”. Ergiren arabera, bereziki garrantzitsua da haurdun diren emazteen kasuan, momentu horretan haurraren eraikuntzarako ezinbestekoak diren informazioak garraiatzen baitituzte molekulek. Sexualitatean ere eragina du, izan pertsonenean ala animalienean. “Molekula horietako batzuek gure erreketako arrainen sexua aldatzen dute. Arrak eme bilakatu dira, edo hermafroditak bilakatzen ahal dira. Erraten digute normak ematearekin konpontzen dela, baina biziki kantitate apalean eragin handiak izan ditzakete”.

Hobendun gisa pestizidak izendatu ohi badira ere, asaldatzaile endokrinoak egunero erabiltzen diren gauzetan ere aurki daitezkeela esplikatu du Ergik. “Plastikozko botiletan, pinturan… aspalditik ezagutzen ditugu, baina aski berria da etxeetan neurketak egiten hastea, bereziki laborarien kasuan pestizidarekin, baina airean, lurrean, denetan aurki ditzakegu”. Hori aipatzera etorriko da, bereziki, Petit.

Nola informatu beldurra zabaldu gabe. Hori da beren dilema, Ergiren arabera. “Badakigu gure inguruan ditugula. Helburua konponbideak ematea da. Mendi puntara joan eta denetik moztu gabe, egunerokoan, konkretuki, ondorioak apaltzeko zer egin jakiteko giltzak ematea da xedea”.

Laborantza biologikoa, gora

BLE elkartearen iritziz, konponbideetako bat laborantza biologikoa garatzea da, asaldatzaile endokrinoen aitzinean ematen ahal den erantzunetako bat. Ergiren hitzetan, azken urteetan mugimendu handi bat senti da, “garatzen ari da”. 2016. urtean, Ipar Euskal Herriko 36 etxaldetan egin zuten biologikora pasatzeko hautua, bereziki baratzezaintzan, baina hazkuntzan ere hasi dira. “Momentu honetan, hazkuntzan ari diren hamabi laborari formakuntzan ditugu gurekin”, argitu du Ergik. Ipar Euskal Herrian, orotara, 240 etxalde inguru dira biologikoan, BLEren kontaketaren arabera; 2014tik hona %15 inguru emendatu dela dio Ergik: “Instalazioetan, eta bereziki kanpotik heldu diren gazteen artean —etxalde baten segida hartzen ez dutenak—, hiru laurdenak biologikoan sartzen dira”.

Eremu horretan, Hego Euskal Herriarekin konparatuta, askoz ere aitzinatuagoa ikusten du lurraldea Ergik, baina argi du: kontzientzia hartzea herritarrena izan behar da lehenik. “Janari industriala aspalditik sartua da jendeen ohituretan”. Baina, formakuntzetan sartzen diren laborari gazteen artean, biologikoa lantzeko gero eta gogo handiagoa sumatzen du. “Sindikatuekin eztabaida anitz izan ditugu, izan EHNErekin edo beste batzuekin. Ni baikorra naiz, eta uste dut gauzak fite aldatzen ari direla. Laborantza herrikoiaren proiektu orokorraren barnean sartzen ari da”.

Zailtasunak aipatu ditu Ergik, hala ere. Biologikora konbertsioak egiteko diru laguntzak atxiki badituzte ere, laborantza biologikoan ari direnei laguntzak kendu dizkiete, eta, Frantziako eskualde batzuetan, ingurumena zaintzeko primak ez dituzte emanen —Europatik heldu zen diru laguntza Akitania Berriak hartuko du bere gain—. “Banatzaileek ere produktu biologikoentzat 2,5 aldiz tarte handiagoa hartzen dute”, salatu du Ergik.

Errealitate horiek publiko zabalari esplikatzeko xedearekin uztartuko dituzte igandean irakaspena eta aisialdia. Goizeko hitzaldiaz gain, tokiko produktuz osatutako bazkaria eta tailerrak ere izanen dira. Eguraldi txarra balitz, Lekorneko herrira mugituko lukete ekitaldia.


Bilbon jokatuko da Binakakoaren finala

Bizkaia pilotalekuak hartuko du apirilaren 26ko partida handia. Sarrerak apirilaren 14an salgai jarriko dituzte, 40 eta 120 euro arteko prezioan.

Bilboko Bizkaia pilotalekuan jokatuko da Binakako Txapelketako finala. Partida, apirilaren 26an jokatuko da.

Sarrerak aprilaren 14tik jarriko dituzte salgai, 40 eta 120 euro artean.


Greba orokorra Euskal Herrian protagonista Maiatzaren 1eko deialdietan

ELAk eta LABek greba defendatu dute, "mobilizatzeko tresna bakarra delako". CCOOk eta UGTk, berriz, "premiazkoa" eztabaidatzeko beharra azpimarratu dute.

Maiatzaren 1aren harira Euskal Herrian egindako manifestazioetan protagonista izan da gaur datorren maiatzaren 30erako ELAk eta LABek deitutako greba orokorraren deialdia. Halaber, sindikatuen artean zatiketa izan da nagusi, eta hala geratu da agerian, CCOO eta UGT salbu, bakoitza bere kabuz mobilizatu delako.

ELA Bilbon mobilizatu da, eta LAB, berriz, Durangon. Bi sindikatu horiek greba orokorra egiteko beharra azpimarratu dute, "aldaketa eragiteko tresna bakarra delako", Adolfo Muñoz "Txiki"ren esanetan.

Bestalde, CCOO eta UGT batera mobilizatu dira, eta premiazkoa negoziatzearen alde egin dute, uztailaren 7tik aurrera lan-erreformaren ondorioak saihesteko (data horretan hitzarmen kolektibo ugari baliorik gabe geratzen direlako).

Iparraldean ere hainbat manifestazio izan dira, guztira, lau, jendetsuena Baionan.

ELA

Gauzak horrela, ELAko buruak ohartarazi duenez, "bestelako aukerarik ez dagoela esaten digutenean, demokraziaren eta alderdi politikoen existentzia bera ari dira ukatzen, diruarekiko menpekotasuna ezkutatzeko; mobilizazioak fruiturik ematen ez duela esaten digutenean, beldura dutelako da, inkestetan beheko postuetan agertzen direlako, eta gure itxaropenarekin amaitu nahi dutelako; guk ez dugu hori onartuko, borroka egiten jarraitu behar dugu".

Gainera, Eusko Jaurlaritza ere salatu du Muñozek. "Jasotako ondareagatik egin behar dituela murrizketak esan du Jaurlaritzak, baina aurreko Gobernuek ezarritako politika EAJrekin adostu ohi zuten, eta hori ez dute esaten. Izan ere, politika fiskala adostu zuten", azpimarratu du.

LAB

Halaber, Ainhoa Etxaide LABeko idazkari nagusiak euskal ekonomian inbertitzeko, enplegua sustatzeko eta "eredu propioa" sortzeko eskatu du, krisi ekonomikoa gainditu ahal izateko.

Maiatzaren Lehenaren harira LABek Durangon deitutako manifestazioan parte hartu aurretik Etxaidek esan duenez, "Euskal Herria krisia gainditzeko gai da, baldin eta Euskal Herrian inbertitzen bada".

Etxaideren iritzian, "une hauetan egin daitekeen apusturik onena da". Gauzak horrela, "euskal ekonomian eta industrian, enpleguan eta eredu propio batean" inbertitzeko eskatu du.

CCOO

Unai Sordo Euskadiko CCOO sindikatuaren idazkari nagusiak ohartarazi duenez, momentu honetan lan-eskubideak ez ezik, "gizarte eredua" ere kolokan dago.

"Zerbitzu publikoak suntsitu nahi dituzte murrizketa handien eta muturreko austeritatezko politiken bidez", salatu du. Gainera, Sordoren hitzetan, lan-erreformak "negoziazio kolektiboa kolpe batez akatu nahi du", eta horrek "soldaten beherakada" ekarriko du. Egoera horren aurrean, sindikatuaren buruak mobilizazioaren eta elkarrizketa sozialaren alde egin du "negoziazio kolektiboa" mantentzeko, bestela, uztailaren 8an "hemen 300.000 pertsonari lan-eskubideak aplikatuko zaizkie, edo ez, auskalo zeren arabera". UGT

Bestalde, Damaso Casado Euskadiko UGT sindikatuaren idazkari nagusiaren esanetan, "langileak eskubide guztiak galtzen ari dira" eta "lana kentzen ari zaie". "Europa aldatu beharrean dagoela esateko haserre egin behar da", sistemak "ezin baitu finantza kapitalismoaren eskutean egon", aldarrikatu du.

Halaber, Casadok "sindikatuen batasunaren" alde egin du, lan-hitzarmenak desblokeatzeko, bestera "desager" litezkte uztailaren 8tik aurrera, "diktaduran" baino okerragoko egoera batera bueltatuta.

Iparralde

Iparraldean ere Langilearen Egunean indar banaketa izan da, eta lau manifestazio egin dira guztira: handiena Baionan izan da, CGTk eta LABek deituta. Patronalarekin akordioa sinatu duen CFDTk, berriz, Reimsen egin du Maiatzaren Leheneko ekitaldi bakarra.

Astelehenean izango da urtebete, Frantzian ezkerra agintera itzuli zela eta, horren harira, manifestariek sindikatu batzuek Gobernuarekin lortu duten lan-akordioa kritikatu dute. Izan ere, itun politiko berria eskatu dute, finantzaren menpekotasuna alde batera utzi eta zerbitzu publikoak defendatzeko.


Errusiako funtzionarioak zigortuz erantzun diote AEBek eta EBk erreferendumari

Krimeako Parlamentuak Errusiari batzea onartu du. Vladimir Putinek bihar hitz egingo du Duman.

EB Europako Batasunak eta AEBek aurrez iragarri bezala zigorrekin erantzun diote Krimeako erreferendumari, baina uste baino neurri arinagoak izan dira. Izan ere, EBko Atzerri ministroek Krimeako erreferenduma antolatzea egotzitako 21 lagun zigortu dituzte, Ukrainako eta Errusiako herritartasuna dutenak. EBn dauzkaten hondasunak izoztu eta bisak ukatu dizkiete. Hasiera batean, ordea, zerrenda ehun lagunekoa zela adierazia zuen EBk. 28en Atzerri ministroek zigor ekonomikoak baztertu egin dituzte oraingoz, eta esan dute "Errusiaren jokabidearen arabera" zigor gehiago aztertuko dituztela datozen egunetan.

Barack Obama AEBetako presidenteak, berriz, Errusiako zazpi goi-funtzionarioren eta Ukrainako lauren aurkako zigor agindua sinatu du. Zigortutakoen artean daude Viktor Janukovitx boteretik kendutako Ukrainako presidentea, Valentina Matvienko Errusiako Senatuko presidentea, Dmitri Rogozin Errusiako lehen ministrordea eta Vladimir Putin Errusiako presidentearen hurbileko aholkulariak. AEBetan dauzkaten hondasunak izoztuko dizkiete, eta ezingo dute AEBekin merkataritza harremanik izan.

Emaitza argia

Atzoko galdeketaren emaitza jarraituz, Errusiari batzea onartu du Krimeako Parlamentuak. Izan ere, biztanleek argi utzi zuten euren iritzia atzoko galdeketan: %96,77 Errusiari batzearen alde daude. Parte hartze handiak babesten du iritzi hori, gainera: botua ematera deituta zeuden hautesleen %81,37k bozkatu baitzuten atzoko galdeketan. Hautesontziak itxi bezain laister atera ziren herritarrak kalera, eta Simferopoleko Lenin plaza bete zuten milaka lagunek. Hori baino lehen, Krimearen independentzia erabakia onartu du Parlamentuak, 85 parlamentariren babesarekin. Horiexek izan dira Errusiari batzea onartu dutenak ere.

Errusiak ohar bidez jakinarazi duenez, nazioarteko "babes taldea" osatu nahi luke, Ukrainako agintari eta herritarrei Krimeako erreferendumaren emaitzak errespeta ditzaten. Talde horrek Ukrainari konstituzio berri bat idazteko eskatuko lioke, eskualdeei autonomia gehiago eman eta "neutraltasun politiko eta militarra" manten dezan. "Ukrainako egungo egoera ez dugu guk probokatu, baina krisi larria bizi du, gizartea polarizatu eta herrialdearen zatien arteko desberdintasuna areagotu egin du", adierazi du Sergei Lavrov Errusiako atzerri ministroak.

Gaineratu du nazioarteko komunitateak desberdintasun horiek konpontze aldera lan egin behar lukeela. AEBei, EBri eta beste herrialde batzuei igorri die talde hori sortzeko proposamena, krisia amaitzeko "ukrainarrek beraiek" eman behar dituzten pausuak bultzatzeko. Besteak beste, Mikhail Gorbatxov SESBeko presidente ohia ere mintzatu da erreferendumaz, eta esan du bere botuarekin herriak "akats historiko bat" zuzendu duela: Lege sovietarrak jarraituz batu zioten Krimea Ukrainari, herritarrei galdetu gabe. Orain akats historiko hori zuzendu da", esan du.

Erreakzioak nazioartean

Krimearrek hartutako erabakiak, ordea, babes gutxi du nazioartean. NATOk adierazi du erreferenduma "ilegitimoa" dela eta "Ukrainako Konstituzioa eta nazioarteko legedia" urratzen dituela. Anders Fogh Rasmussen idazkari nagusia Arseni jatseniuk Ukrainako lehen ministroarekin elkartu da, eta "elkarlana areagotzea" adostu dute. Japonia ere mintzatu da: ez du atzoko galdeketa onartzen, eta G7 osatzen duten gainerako herrialdeekin —Alemania, Kanada, AEB, Frantzia, Italia eta Erresuma Batua— koordinatutako zigorrekin erantzungo dio Krimeako agintariei.

AEBetako presidente Barack Obamak adierazi du bere gobernuak ez duela "sekula" onartuko atzo ospatutako galdeketaren zilegitasuna. Europa Press agentziak zabaldu duenez, Putinekin hitz egin du telefonoz Obamak, eta esan dio galdeketak Ukrainako konstituzioa "bortxatzen" duela, eta "Errusiaren esku hartze militarraren indarkeriaren pean" gauzatu dela. Obamaren arabera, Ukrainako Gobernuak "giroa baretzeko pausu zehatzak" ematen ari da, eta hauteskundeak prestatzen ari da udaberrirako, "Konstituzio erreforma landu bitartean".

Putin, bihar, Duman

Sergei Neverov Errusiako Parlamentuko presidenteordeak, berriz, baieztatu du parlamentuak "etorkizun hurbil batean" onartuko dituela Krimea Errusiara batzeko beharrezko diren legeak. "Krimeako erreferendumaren emaitzek argi eta garbi erakusten dute bertakoek euren etorkizuna Errusiako parte izanik ikusten dutela", adierazi dio Interfax agentziari. Putin bihar mintzatuko da Duman Krimeaz.


Peñalba Erronka larunbatean egingo dute

Uztailaren 18a aukeratu dute aurten Peñalba Erronka berriz ere egiteko. Aurreko urtean ez zuten egin, baina, aurten Erretes Tudelako jaiekin batera egitea erabaki dute. Artziniegako Txirrindularitza Elkartea eta Ganzorrotz Mendi Taldea dira ekimenaren antolatzaileak.

Korrikalari zein txirrindulariek Peñalba tontorrera joan-etorria egin beharko dute.

Goizeko 11:00etan abiatuko dira Erreteseko plazatik. Korrikalariek 5 km-ko ibilbidea egin beharko dute, harrobiko pistatik igo eta jaitsiz. Txirrindulariak, ordea, behin tontorra igo direnean , Artietaraino joango dira eta handik Erretesera, guztira 7,300 km egiteko, Antolatzaileek adierazi dutenez, Ibilbidea oso azkarra da eta zailtasun teknikorik gabekoa. Hala ere, igoeran aldapa gogorrak dituela gaineratu dute.

Izen ematea

Izen ematea doakoa da eta egunean bertan egingo da irteera-puntuan. Lasterketa eta gero hamaiketakoa egingo dute plazan. Dena den, tontorrean edatekoa egongo dela ziurtatu dute antolatzaileek.


Umeekin batera aurrekontuak lantzen

Oñatiko Udalak parte hartze prozesu berri bat ireki du herriko umeekin batera. Egubakoitzean hasi ziren, eta hiru eta zortzi urte bitarteko neska mutikoentzat Udal eraikinetan zehar ginkana bat muntatu zuten.

Udaletxeko osoko bilkuren aretoan egin dute umeek ginkanako lehen geltokia, eta Txatxilipurdiko arduradunek gidatutako jolasen bidez udal eraikinak ezagutu dituzte. Jolas horren baitan, denetariko proposamenak egin dituzte neska mutikoek.

Oñatiko Udalak bultzatutako parte hartze prozesu berri horretan, hiru eta hemezortzi urte bitarteko ume eta gaztetxoen iritziak batu nahi dituzte.

Hala, egubakoitzean gazteenekin hasi ziren, hiru eta zortzi urte bitartekoekin. Ondoren, zortzi eta hamahiru urte bitartekoekin egingo dituzte saioak, eta bukatzeko, hamahiru eta hemezortzi urte bitarteko gaztetxoekin.

Ekimen honen helburua da ume eta gaztetxoen beharrei erantzun bat emateko euren iritzia eta zuzeneko parte hartzea baliatzea.


Soria auziaren ingurukoak azaldu beharko ditu Kongresuan De Guindosek

Diputatuen Kongresuko Bozeramaileen Batzordeak horrela erabakita, Ekonomia ministroak ohiz kanpoko Osoko Bilkuran azaldu beharko ditu Soria auziaren nondik norakoak.

Luis de Guindos Espainiako Ekonomia ministroak ohiz kanpoko agerraldia egin beharko du, Diputatuen Kongresuko Bozeramaileen Batzordeak horrela erabakita. Espainiako jarduneko gobernuak Jose Manuel Soria Industria ministro ohia proposatu zuen Munduko Bankuko kide izateko eta ondoren Soriak berak uko egin zion karguari. Orain, De Guindosek Soria auziaren nondik norakoak azaldu beharko ditu ohiz kanpoko Osoko Bilkuran.

De Guindosen agerraldiaren data Kongresuko Mahaiak zehaztu beharko du hemendik aurrera. Izan ere, datozen hilabeteetarako ohiko osoko bilkuren egutegia onartu zuen aste honetan bertan eta ez zegoen ez ohiko osoko bilkurarik aurreikusita.

PSOE eta Elkarrekin Ahal Dugu alderdiek Bozeramaileen Batzordean ez ohiko agerraldia egiteko eskaera aurrera ateratzea lortu eta gero emango ditu De Guindos ministroak bere azalpenak; izan ere, De Guindosen hasierako asmoa Ekonomia Batzordean agerraldia egitea zen.

Kongresuko iturriek jakitera eman dutenez, eskaeraren alde egin dute Ciudadanos eta EAJ, ERC eta Kataluniako Alderdi Demokrata talde mistoko alderdiek. PP, ordea, horren aurka agertu da.


Antxoaren arrantza berriro ireki dute, baina prezioak merkeak dira

Dagoeneko 1.800 tona harrapatu dituzte Kantauri itsasoan, baina bizpahiru eurotan saltzen dute kilo bakoitza, eta arrantza probetxuzkoa izateko 5 euro irabazi behar dituzte gutxienez kilo bakoitzeko.

Bost urteko debekualdiaren ostean, antxoa arrantza berriro ireki dute Kantauri itsasoan.

Arrantzaleentzako itzulera gazi-geza da. Batetik, antxoa ugari dago, dagoeneko, aurten 1.800 tona arrantzatu dituzte. Urte guztirako kuota 5.400 tonakoa da.

Bestalde, antxoa saltzen duten prezioa ez da probetxuzkoa arrantzaleentzat.

Kiloa 2 edo 3 eurotan saltzen ari dira eta gutxienez 5 eurotan ordaindu beharko litzateke, arrantza-alditik etekina ateratzeko.

Arrantzaleen ustez, antxoen prezio baxua Kroazia eta Marokotik ekartzen dituzten arrainen errua da.


Amnistia tabernari buruzko datuak asteartean jakinaraziko ditu Getxoko Udalak

"Getxoko PP datorren astearteko Hirigintza batzordean informatu eta ondoren emango dut horren berri komunikabideen aurrean", adierazi du Iñaki Zarraoa alkateak, hainbat kazetarirengatik Amnistia tabernaren jarduera lizentzia eta baimenen inguruan "irregulartasunik" ba ote dagoen galdetuta, gaur goizeko prentsaurrekoan. Gauzak horrela, ez du argitu arazorik dagoen ala ez udal agintariak, Algortako Amnistiaren Aldeko Mugimenduak Sarrikobaso kaleko ostalaritza-establezimenduak "behar diren jarduera lizentzi eta baimen guztiak" dituela adierazi duen arren.

"Hirigintza batzordean emango die zehatz-mehatz horren gaineko informazio guztia Manu Etxebarria zinegotziak. Dena den, aurretik ere zeozer esan zitzaien, eurek erantzunik jaso ez dutela dioten arren", azaldu du Zarraoak. "Azaroko udalbatzan ez zitzaien erantzun, inori erantzun ez zitzaiolako. Bertan egon zinetenok ondo baino hobeto dakizue", gaineratu du alkateak kazetariei zuzenduz. Popularrek EAEko Auzitegi Gorenean salaketa jarri izanarekin lotu du aipatu jarrera.

Gaiaren inguruko dokumentuak:

"Algortako Amnistia taberna jomugan"

Eztabaida luzeak eragin zituen Amnistia tabernaren inguruko mozioak azaroko Getxoko Udal Batzarrean (2005 Abe 14)

Getxoko PPk "ETAren inguruko" Amnistia tabernari buruzko informazioa exijitu du (2005 Abe 14)

PPk 205eko azaroaren 25eko Udal Batzarrean aurkeztutako mozioa (gif)

PPk 2004ko urtarrilaren 22an Udal erregistroan aurkeztutako galderak (gif)


Irudietan: 'Erretratuak. Ezagutzen al duzu aurpegi hau?' erakusketa

60+ Adinekoen Astea aurrera doa, eta atzo arratsaldean Ramon Serrasen argazkiekin osatutako Erretratuak. Ezagutzen al duzu aurpegi hau? erakusketa zabaldu zuten Merkatu plazan. Jende dezente pasatu zen bertatik, eta joko moduan, erretratuetako lagunak identikatzen saiatu ziren paper batean. Erakusketa osteguna bitartean dago zabalik, 18:00etatik 20:00etara.


Kimaren web orria aurki desagertuko da

www.altsasukokima.com web gunetik bere intereseko edukiren bat deskargatu nahi duenak apirilaren 10era arte du horretarako.

Kima euskara taldeak lastailaren 16an jakinarazi zuen desegin zela. Orduz geroztik bere jardunaren lekuko isila izan da www.altsasukokima.com web gunea. Han 2004tik 20012ra arteko taldearen jarduna jasoa dago. Kimako kide ohiek jakinarazi dute hilabete eskas bat barru web orriaren hostatzea berritzeko garaia izanen dela. Taldeak jardunik ez duenez, halakorik ez egitea erabaki dute. Horregatik, web orrian dauden edukiak deskargatzen interesa duten pertsonek apirilaren 10era arteko epea dutela jakinarazi dute.


Jaurlaritzako lehendakariak gaur desegin du Eusko Legebiltzarra

Ostiralean jakinarazi zuen Juan Jose Ibarretxe Eusko Jaurlaritzako lehendakariak martxoaren 1ean izango direla Eusko Legebiltzarrerako hauteskundeak, eta gaur desegin du Legebiltzarra.

Hain zuzen, gaur goizeko bederatzietan sinatu du Ibarretxek, bere bulegoan, martxoaren 1ean hauteskundeak egiteko deia jasotzen duen eta Eusko Legebiltzarra desegiteko agintzen duen dekretua. Euskal Herriko Agintaritzaren Aldizkarian argitaratuko da asteartean deialdia.

Hauteskunde kanpaina otsailaren 13an hasiko da, eta otsailaren 27an amaituko da. Larunbateko hausnarketarako egunaren ostean, bozketa martxoaren 1ean egingo dute. Berez legealdia bukatu baino hilabete eta erdi lehenago egingo dituzte bozak.

EAEko bederatzigarren hauteskundeak izango dira 2009koak. 1980ko martxoaren 9an bozkatu zuten estreinakoz Araba, Bizkai eta Gipuzkoako biztanleek Eusko Legebiltzarrerako. Bi legealditan izan ezik (1984-1986 eta 1998-2001), beste guztietan bete dira lau urteak.

2005eko apirilaren 17an izan ziren aurreko bozak. EAJ-EA koalizioak 29 legebiltzarkide lortu zituen (EAJk 22 izan ditu, EAk 7), PSE-EEk 18, PPk 15, EHAK-k 9, EBk 3 eta Aralarrek 1. EAJk, EAk eta EBk osatu dute Jaurlaritza. 1998tik da bertako lehendakari Ibarretxe.

2005-2009ko legealdian 48 lege onartu ditu Eusko Legebiltzarrak. 2008a izan da urterik oparoena; 20 lege onartu dituzte urte horretan. Dena dela, bide bazterrean geratu dira legealdi horretan onartzekoak ziren bi lege: Udal Legea eta Etxebizitza Legea. Kontsulta Legea ez du gauzatu, Espainiako Auzitegi Konstituzionalak debekatu egin baitu.


Manifestua: ‘Donostia ez dago salgai’

Arratsaldeon! Gaur hainbat herri mugimendu eta izaera ezberdineko borroka txikiren ordezkaritza zabala bildu gara hemen, helburu komun batekin: Donostiako udalaren kudeaketa txarra ozenki salatzea.

Udaletxearen erabaki politikoak interes ekonomiko handien, lobbyen eta enpresen aginduetara hartuak dira hiriarentzat erabakiorrak diren auzietan: hala nola, garraio ereduan, kontsumo eta merkataritza ereduan, turismo ereduan, hondakinen kudeaketa ereduan, hirigintza ereduan. Bai lagunak, milioi askotako kostua duten azpiegitura-lan handiez ari gara, Donostiako Metroaren pasabidea kasu. Errauskailu handi batez ari gara, etorkizunean elikatu beharko dena. “Belartza 2” bezalako merkatal-gune erraldoiak eraikitzeaz ari gara. Gure kaleen eta auzoen turistifikazioaz eta gentrifikazioaz ari gara.

Modu ezkutuan eta herritarren kontroletik kanpo dauden erakunde faktikoen bidez, gure hiria era nabarmenean eta itzulezinean aldatzen ari diren hirigintzako jarduerak bultzatzen ditu udal-gobernuak. Donostia geroz eta gehiago jende aberatsei eta eliteei begirako parke tematiko batean, multinazionalei eta frankiziei begirako hiri batean bihurtzen ari da. Urte gutxiren buruan Donostiak bere nortasuna eta singulartasuna galdurik ez da munduko beste edozein hiri turistikorengandik desberdinduko.

Proiektu faraonikoetan udal-fondoak xahutu ondoren, Udaletxeak finantza-iturriak lortzearren hiria bera salgai jartzen du: politika horren ordaina dira “pelotazo” urbanistikoak, lurren errekalifikazioak, eta bazkide susmagarriekin egin ohi dituen hirigintzako operazio kontaezinak. Hau da, Udalak hiriko ondare naturala, arkitektonikoa eta historikoa, soziala eta kulturala hondatzera daramaten erabakiak hartzen ditu finantzazio-iturri miserable baten truke. Hiria zatika eta merke saltzen ari dira, herritarrak horren aurka aritzeko biderik ezean mutu gelditzen garelarik gehienetan.

Udalaren erabaki horiek guztiek eragin sozial larria daukate bestalde, jendartearen ikuspegitik berdintasuna eta justizia sustatzetik oso urrun baitaude. Herritarren benetako beharrei erantzuteko inongo politikarik ez dagoela salatzen dugu gainera, Donostian nabarmenki gazteei bizitzea eragozten dien espekulazioari aurre egiteko eta etxebizitza eskubidea bermatze aldera adibidez.

Lurra eta natu guneak txikitzen ari direla salatzen dugu, azken hilabeteotan hiriko kaleetan 1000 zuhaitzetik gora bota dituzten bezalaxe. Udalak klima aldaketaren inguruko estrategia arranditsuak sinatzen ditu gero, bere jardueraren ildo nagusiak kontrako norabidean doazen bitartean.

Hori denagatik, udalaren kudeaketarekin ados ez gauden herritarren ahotsa entzunarazteko eta mobilizatuta gaudela erakusteko atera gara kalera. Hiri-ereduaren auzian herritarrek erabakitzeko aukera izan dezagun eta partehartze politiko handiagoa izan dezagun aldarrikatzen jarraitu behar dugu.

Donostia sozial, partehartzaile eta benetan jasangarri bat nahi dugu, bizilagunen beharrak lehenetsiko dituzten politikak bultzatuz eta hiria enpresa handiei eta turistei begira salgai jartzen dituztenak errefusatuz.

Gure auzoak eta jendeak, merkataritza txikia, ondare naturala, kulturala, historikoa eta aniztasuna zainduko dituen hiri-eredu bat nahi dugu. Herritarrengandik eta herritarrentzako eraikiko dena.

Gaurkoa ibilbide luze baten hasiera da. Datozen hauteskundeak direla eta, herritarren aldarrikapenen aurrean entzungorrarena egin ohi duten horiek molesta daitezela nahi dugu. DONOSTIA DEFENDATUZ koordinakundeak gonbitea egiten dizuegu partehartzen jarraitzeko, gero eta kritikoago izateko eta ekintza ildo berriak zabaltzeko gure helburu komunaren alde:

DONOSTIA EZ DAGO SALGAI! DEFENDA DEZAGUN!


Ziortza Isasik kanporaketa probarekin hasiko ditu Europako txapelketak

Gaur hasiko dira pistako Europako txapelketak Anadian (Portugal).

Gaurtik domekara bitartean pistako Europako txapelketak jokatuko dituzte Portugalen. Ziortza Isasik gaur emango dio hasiera kanporaketa probarekin txapelketari. Kanporaketaz gain, omniuma eta madisonean ere arituko da elorriarra. Madison proban Ane Iriarterekin batera parte hartuko du.


Xingola horiak kendu dituzte ertzainek legebiltzarreko EH Bilduren bulegotik

Euskal presoak etxeratzearen aldeko kartelak ere kendu dituzte, Mikel Otero legebiltzarkideak salatu duenez. Legebiltzarreko presidente Bakartxo Tejeriak eman die agindua legebiltzarreko ertzainei.

Kataluniako xingola horien debekua Eusko Legebiltzarrera ere iritsi da. EH Bilduren bulegoan jarrita zituzten halako batzuk, kanpoaldetik ikusteko moduan, eta ohartarazpena egin ondoren kentzen ez zituztela ikusita, lazoak erretiratzeko agindu die ertzainei Bakartxo Tejeria Eusko Legebiltzarreko presidenteak. Mikel Otero legebiltzarkideak (EH Bildu) salatu du erabakia, eta bideo bat ere igo du sare sozielatara.

"Parlamentuko presidentearen aginduz, segurtasun zerbitzuak EH Bilduren bulegoetan sartu dira, euskal eta katalan preso politikoekin elkartasunez, leihoetan geneuzkan xingola horiak eta presoak etxera zioten kartelak kentzera", azaldu du Oterok, mezu batean.

EH Bilduk zehaztu duenez, joan den ostiralean jarri zituzten xingola horiak. Kanpoaldetik ere ikus zitezkeen, Julen Arzuaga legebiltzarkideak jarritako argazkietan ageri denez.

Tejeriak sinatutako ebazpenaren arabera, nahiz eta sinboloak bulegoen barruan egon, kanpotik ikusteko moduan zeuden, eta beraz, Espainiako hauteskunde batzordearen araua urratzen zuten.


Obamak elkarlana eskatu du defizitari aurre egiteko

Zerga amildegia saiheste aldera, Alderdi Errepublikanoarekin negoziatzeko prest agertu da bozen osteko lehen hitzaldianDatorren astean bilduko dira bi alderdiak, Etxe Zurian, ekonomiari buruz hitz egiteko

«Amerikarrek badakite Kongresuan iritzi desberdinak eta desadostasunak daudela; hori ulertzen dute. Onartuko ez dutena disfuntzioa da». AEBetako arazo ekonomikoak konpontze aldera, Alderdi Demokrataren eta errepublikanoaren arteko elkarlana eskatu du Barack Obamak, bigarrengoz presidente hautatu zutenetik emandako lehen hitzaldian. Astearteko hauteskundeen ondotik, «berriz lanera» itzuli da, «nahi beste lan badago eta». Datorren astean, Etxe Zurian bilduko dira bi alderdiak, ekonomiaz aritzeko.

AEBetako defizita «modu orekatu eta arduratsuan» murrizteko neurriak onartu nahi ditu Obamak. Horretarako, ordea, Kongresuan gehiengoa duen Alderdi Errepublikanoarekin ados jarri beharko du urtea amaitu aurretik; bestela, zerga amildegia jarriko da indarrean 2013ko urtarrilaren 1ean. «Urte amaieran dugu epemuga», esan du presidenteak: «Bestela, erdiko klasearengan eragin erraldoia izango duten erabakiak hartu beharko ditugu».

Errepublikanoek eta demokratek Kongresuan akordiorik lortzen ez badute, estatubatuarrek egoera ekonomiko zailari egin beharko diote aurre 2012 amaieran. Izan ere, kasu horretan, automatikoki sartuko da indarrean 2011ko Aurrekontu Kontrolen Legea, eta hamar urtean 1,2 bilioi dolar aurrezteko prozesu luze eta mingarriari ekingo diote. Alde batetik, orain arte indarrean egon diren hainbat zerga jaitsiera eta kenkari amaituko dira. Beste era batera esanda: denentzat igoko dira zergak. Bestetik, Obamaren osasun programa finantzatzeko ere igo nahi ditu zergak.

Hori guztia gutxi balitz bezala, AEBen zorrak goia joko du urte amaierarako, eta horri aurre egiteko, murrizketak egingo dituzte gastu publikoan. Defentsa gastuetan, %9,4, eta besteetan, %8,2. Denera, 560.000 milioi dolar gutxituko litzateke defizita, baina horrek ekonomia atzeraldian sartuko luke, BPGa lau puntu txikituta. Langabezia ia puntu bat igoko litzateke. Barron's finantza egunkariaren arabera, gobernuaren mila programa ingururi eragingo diete mozketek; ez, ordea, Gizarte Segurantzari, osasun programei eta pentsioei.

Mozketak eta zerga igoerak, biak konbinatu nahi dituzte demokratek; zerga igoerarik ez dute nahi errepublikanoek. Nahi izanez gero, negozia ditzakete erdibideko neurriak, hazkunde apalagoa eragingo dutenak; baina, orain arte, errepublikanoek Obamaren asmoak oztopatu dituzte Kongresuan.

Bart Etxe Zurian emandako hitzaldian, Obamak esan du «konpromisora eta proposamen berrietara irekita» dagoela. Muga jarri du, ordea: «Ez dut onartuko orekatua ez den proposamenik. Ez diet ikasleei, erdiko klaseko familiei eta erretiratuei ordainaraziko nik bezala urtean 250.000 dolar baino gehiago irabazten dituztenek ordaindu nahi ez dituzten zentaboak».

Zergen auzia oso presente egon da hauteskunde kanpaina osoan: Alderdi Demokrataren proposamena izan da aberatsei zergak igotzea, diru sarrera ertainak dituztenei jaisteko. Obamak horri eutsi dio: «Kongresuan ez badugu ados jartzea lortzen, denon zergak igoko dira, baita urtean 250.000 dolar baino gutxiago irabazten dituztenenak ere, eta hori ez du inork nahi. Erdiko klaseari zergak jaitsiz gero, herritarren %98k eta negozio txikien %97k beste segurtasun batekin hasiko dute urte berria». Obamaren arabera, herritarrek hauteskundeetan erakutsi dute ados daudela asmo horiekin: «Elkarlana eta adostasuna nahi dituzte. Senatuak onartu du lege proiektua; orain, Ordezkarien Ganberaren egintzak falta dira».

Obamak baino ordu erdi lehenago eman zuen atzo John Boehner Ordezkarien Ganberako eledunak prentsaurrekoa. Hitz egiteko prest agertu zen, baina Alderdi Errepublikanoaren jarrerari eutsi zion, zerga igoerez mintzatuta: «Mundu guztiak eskatzen dizkigun lanpostuak sortzeko gaitasuna galduko genuke zergak igoz gero».

Kanpo politikako erronkak

Etxe barrutik ez ezik, bizilagunen partetik ere ari zaizkio erreklamazioak heltzen Obamari. Hainbat herrialdetako buruzagiek hauteskundeen osteko zorion agurrak probestu dituzte euren eskakizunak egiteko. Mexikoko Senatuak ere arreta eman dio: lehentasuntzat har ditzala immigrazio legeak, ez baititu alferrik eskuratu Latinoamerikako etorkinen botoak. Mexikoko Senatuaren arabera, Mexikok «bere gain hartu ditu igarotze, helmuga eta abiapuntu herrialde gisa dagozkion ardurak», eta AEBek ere berdin jokatu behar lukete, immigrazio erreforma bat onartuta.


6.000 euroko isuna jarri diote John Gallianori, irain antisemitengatik

Ez du isuna ordaindu behar izango, berriro horrelakorik egiten ez badu. Pariseko taberna batean egin zituen diseinatzaileak irainak, eta, ondorioz, Dior etxetik kaleratu zuten.

Pariseko Auzitegi Korrekzionalak 6.000 euroko isuna jarri dio John Gallianori, irain arrazista eta antisemitak egiteagatik.

2010eko urrian eta 2011ko otsailean Pariseko jatetxe batean botatako irain antisemitengatik epaitu dute Britainia Handiko diseinatzaile eta Christian Dior moda etxeko sorkuntza zuzendari ohia. Liskar hauen ondorioz, Dior etxetik kaleratu zuten Galliano.

Lehenengo irainengatik 2.000 euroko isuna jarri diote, eta bigarren sesioagatik, berriz, 4.000 eurokoa. Epaituak ez ditu bi isunak ordaindu behar izango, bost urtean zehar berriro horrelakorik egiten ez badu.

Gainera, euro bana ordaindu beharko dio, kalte eta interesengatik, iraindu zituen hiru biktimetako bakoitzari eta arrazismoaren aurkako bost elkarteri.

Ekainaren 22an izan zen epaiketa, eta, bertan, estilistak barkamena eskatu zuen aurpegiratzen zitzaion guztiagatik. Gainera, alkoholaren eta pilulen eraginpean zegoela onartu zuen, eta horrenbestez egindako hainbat gauzarekin ez zela gogoratzen esan zuen.

Joan den otsailean, 'The Sun' egunkari britainiarrak liskarretako baten bideoa argitaratu zuen, Interneten, eta irudi horietan diseinatzailea Hitler goraipatzen ikus daiteke. Horren ondorioz, Dior etxetik bota zuten Galliano, ''bere jokaeraren eta adierazpenen izaera higuingarriagatik”.

Diseinatzaileak kamerak eta kazetariak saihestu nahi izan ditu, eta ez da Justizia Jauregira joan ostegun honetan.


Bilerak

Bilerak, bilerak, bilerak... Zorioneko bilerak! Zenbat dituzu gaur? Bat, bi, hiru... dozena erdiren bat? Bilera bilerak: asterokoak, batik bat osteko tragoagatik maite dituzunak; atera bost zurito eta azeituna batzuk! Asanbladak: barne-eguraldiaren araberakoak; pizgarriak izan daitezkeenak edo... desesperanteak. Enboskadak (klasiko bat): norbaitek zurekin kafetxo bat (diminutiboarekin beti) hartu gura duela esanez deitzen dizunean tokatzen direnak; kafe koloreko proposamen horien usaina darienetakoak, bai. Bilera-planak (ala plan-bilerak? ): herri txiki edo auzoren bateko jaietan, ingurukoa ez den koadrilaren bat aurpegia pintatuta agertzen denean... Bingo! Udalekuetako hezitzaileen bilera! Bazkari-bilerak: nork asmatu zituen bazkari-bilerak? Menua tentuz hautatuta ere (saihestu espagetiak, txipiroiak, txokolatezko natilak...) akta paparrean jasota eroateko arriskuarekin zoaz (emozio fuerteak beste leku batzuetan hobe ez?) eta azkenean, ez jan ez berbarik egiten duzu fundamentuz. Bilera inportanteak: bilera inportanteen ezaugarri nagusia da zu egundo ez zaituztela horietako batera gonbidatuko; etereoak eta semi-klandestinoak, parte hartzaileek bertan tratatu dutena inori ez kontatzeko eta, era beran, bertan egon direla edonori esateko bezain garrantzitsuak. Bilerak, bilerak, bilerak... Zorioneko bilerak! Estimatzen al ditugu ekintzailearen eguneroko ibilerak?


Israelgo lanak, lehen planora

Ikus-entzunezko Saioen Nazioarteko FIPA jaialdiak tarte berezi bat eskainiko dio Israelgo produkzioari urtarrilaren 23tik 28ra, Miarritzen. Jaialdiaren 31. edizioa da aurtengoa.

• Anne Georget, FIPAko lehendakari berria: “Engaiamendu kolektiboak garrantzitsuak dira”

Orotara, 30 bat herrialdetatik etorri 120 bat film dituzte biltzekoak Miarritzeko Ikus-Entzunezko Saioen Nazioarteko FIPA jaialdian, urtarrilaren 23tik 28ra. 31. aldia du beteko jaialdiak. Usaian baino film gutxiago dituzte hautatuak. François Sauvagnargues FIPAko ordezkari nagusiak azaldu du horrek film bakoitza bi aldiz proiektatzeko aukera emanen diela.

Hori bai, FIPAk bere betiko xedeekin segitzen du; hau da, «kalitatezko lanak» aurkeztea. Sorkariak ezagutarazi, erosteko edo saltzeko aukera eman, aztertu eta zenbait bide irekiz. Dela lehiatik kanpo ala barne. Lehiak zazpi ataletan banatuak dituzte: fikzioak, serieak, nazioarteko dokumentalak, Frantziako dokumentalak, gazteen sorkuntzak, musika eta ikusgarriak, eta publikoaren saria. Ekitaldi bereziek ere osatzen dute jaialdia. Haietako bat Jean-Xavier de Lestraden The Staircase dokumental seriaren proiektzioa osoa da. Hamahiru oren, bi egunez. Oinarri, Kathleen Petersonen heriotza. Hilik aurkitu zuen, 2001ean, Michael Peterson senarrak, Kaliforniako Durhamen (AEB). Bizi osoko presondegira kondenatu zuten, baina azkenean libratu. 2004an hasi zuen lanaren lehen partea de Lestradek. Azken partea, berriz, orain bururatu du, eta FIPAn estreinatuko du.

ISRAEL

Ahal gutxirekin zenbat egin daitekeen frogatzeko balio dutela Israelgo ikus-entzunezko lanek: horra herrialde horren gonbidapenaren zergatietako bat, Sauvagnarguesek azaldurik. Hasteko, prestaketa eskolen kopurua bera da azpimarratzekoa. Goi mailako hogei ikus entzunezko eskola daude, zortzi milioi biztanleentzat: «Hori izugarria da». Bertako ikus-entzunezkoaren beste indar gisa tokiko serie batzuk Ameriketako Estatu Batuetako mugak gainditu izana dauka Sauvagnarguesek.

Eduki aldetik ere bada zer ikasi, ordezkari nagusiaren irudiko: «Bere testuinguru geopolitikotik abantaila ateratzeko gaitasun handia dute autoreek». Baita serietan ere, justuki. Fauda izan daiteke bat. Bigarren sasoiko lehen atala emanen dute gaur zortzi egitekoa duten irekitze jaialdian, 19:30ean, Midi geltokian. «Bukaerarik gabeko gatazkak serie honen protagonistak xehatuko ote ditu noizbait?»: galdera horrekin aurkezten dute Lior Raz eta Avi Issacharoffen serie arrakastatsua jaialdiko liburuxkan.

Lehiaketetan badaude hango lanak, baina bereziki lehiaketatik kanpo dituzte aurkeztuko. Leku berezia izanen dute FIPA Industry egitasmoan. Sektorearen aldaketak aurreikusteko anbizioarekin sortua du egitasmoa jaialdiak. Profesionalei zuzendua da bereziki. Bertan, Israelgo produkzioa biziki presente izanen da. Adibide bat emateko, Dror Moreh dokumental egileak eskola magistral bat emanen du. Moreh ezagun egin da The Gatekeepers dokumentalagatik; FIPAn aurkeztu zuten, 2013an. Shin Bet-eko sei buru ohi elkarrizketatu dituzte lanean. Israelgo barne defentsarako informazio agentzia da Shin Bet. Taburik gabe mintzo dira, gordin, beren huts egiteez eta baita azken 30 urteotako politikez ere.

BASAHAIDEAK

Euskal Herriko filmik ez da aurkitzen usaian jaialdi honetan. Baina, aldi honetan, Elsa Oliarj-Inesen Les aires sauvages (Basahaideak) dokumentala dago lehian publikoaren sariaren atalean. Egileak anaia duen Oihan Oliarj-Inesek osatu Oihaneko zühainetan diskoaren grabaketa prozesua du oinarri. Niko Etxart, Maika eta Mixel Etxekopar eta Jean-Mixel Bedaxagar kantari musikariak ditu hor elkartzen, euskal kantu herrikoiak kantatzen. «Zerk osatzen dituen tradizio baten oinarriak?» galderari erantzuteko saiakera bat da lana. Oihan Oliarj-Ines da protagonistetako bat, eta, hark bere burua ez zuenez aski segur ikusten beti euskaraz mintzatzeko, hor agertzen dira zenbait elkarrizketa frantsesez. Horiek ez dute euskarazko azpidatzirik izanen FIPAko emanaldietan. Asteartean 10:00etan proiektatuko dute, Kasinoan, eta ostegunean 12:00etan.

EMAZTEAK, HERENA

Saioen herenen zuzendariak emazteak direla ere nabarmendu dute antolatzaileak, eta zehaztu lehen aldiz direla hainbeste. Weinsteinen jazarpenen salaketekin hasi jazarpenen aurkako mugimenduaren haritik, gai horrek nolabaiteko tarte bat izanen duela gaineratu du Sauvagnarguesek. Urrezko FIPArako lehiatuko diren fikzioen sailean, Parole contre parole Didier Bivelenen lanak eta Stefan Krohmer-en Meine Fremde Freundin fikzioak bortxaketaren gaia dute muina.

BIRTUALA LEHIAKETARA

Errealitate aregotua erabili den sorkari zenbaitzuek lehiaketetan parte hartuko dute, lehen aldiz, ohiko ikus-entzunezko saioen ondoan. Haietako bat Karim Ben Khelifa zuzendariaren The Enemy da. Frantziako dokumentalen saileko urrezko FIPArako lehian sartu dute.

Kazetari zelarik, «eragiteko», urteak pilatzen hastearekin argazkiak egitea ez zela gehiago aski ohartu, eta beste zerbait egiteko nahian abiatu zuen proiektua Ben Khelifak. The Enemy-k 360 graduko irudietan murgiltzeko aukera ematen du, kasko integrala buru gainean. Hori janzten duen ikusleak munduko gatazka erreal batzuk bizi izan dituzten soldadu erreal batzuk ezagutuko ditu. Ben Khelifak egin elkarrizketak dira. Baina, hor, soldaduen gorputza bera sentitzeko aukera eman nahian pentsatu irudiak daude. «Esperientzia» ahal bezainbat pertsonifikatzeko asmoz, erakustaldia aitzin, ikusleak galdera batzuei erantzun behar die, «gatazkei begira duen harreman emozionala zehazteko». Algoritmoek ibilbide bat marraztuko diote. Etsaia ez dela hain ezberdina erakustea du xede autoreak.


Bikotekide ohia erasotu ondoren bere buruaz beste egin du, Coruñan

Gizonak urruntze agindua zuen. Emakumea kolpatu ondoren, bere burua leihotik behera bota du, laugarren solairutik.

Bikotekide ohia kolpatu ondoren, bere buruaz beste egin du 57 urteko gizon batek Coruñan. Genero indarkeriagatik aurrekariak zituen gizonezkoak, eta urruntze agindua zuen. Etxebizitza bateko leihotik, laugarren solairutik, bota du bere burua, eta lekuan bertan hil da.

Ikerketako iturriek jakitera eman dutenez, atzo gertatu zen emakumearen kontrako erasoa, 21:00ak inguruan.

Emakumearen lantokira, etxebizitza batera, joan zen gizonezkoa. Han, emakumeari eraso egin zion.

Polizia Nazionala erasoaren tokira iritsi zen unean bota zuen gizonak bere burua leihotik. Emakumea erietxera eraman zuten, anbulantzian, zaurituta.

---------------------------------------

Tratu txarren biktima bazara edo kasuren bat ezagutzen baduzu, kontuan hartu gida honetako aholkuak edota deitu telefono zenbaki hauetako batera: 900 840 111 (Euskadin) edo 016 (Estatu osoan). Doakoak dira biak, eta ez dute arrastorik uzten fakturan.


Txingudi Saskibaloi taldeak Anne Peña entrenatzailea kargutik kendu du

Peña, partida bateko hutsarte batean

Atzo arte Emakumeen Ligako Hondarribia-Irun taldeko entrenatzailea zen Anne Peña kanariarra kargutik kendu dute. Azken zortzi partidetatik bakarra irabazi dute hondarribitarrek eta urtarrilaren 19tik irabaztea zer den ez dakite. Azken partida sailkapeneko azkenaren kontra galdu zuten eta liga bukatzeko geratzen zaizkien hiru partidetan garaipeneik lortu ezean maila gal dezake taldeak. Gauzak horrela, Txingudi Saskibaloia klubeko arduradunek entrenatzailez aldatzea erabaki dute.


Biko lasterketarako izen-ematea gaur 22:00etan itxiko da

Korrika amaituko dute urtea hainbat zumaiarrek. Bihar eguerdian korrituko da Biko lasterketa eta, antolakuntzak azaldu duenez, inoiz baino jendea gehiagok eman du izena.

Hori dela-eta, antolakuntza lanak errazteko, izen-emate epea gaur gauerko 10:00etan itxiko da. Lubaki kiroldegian eman ahal izango dira ordura arte izenak. Lasterketa egunera arte zain egoten direnei ez zaie dortsalik emango.


Puntu banaketa Mondraren eta Deusto Donostiaren artean (3-3)

Partidu hasieran, (lehen minutuan) aurkariak lehen gola sartu du, baina hamar minutu igaro direnean, etxeko taldeak berdinketaren gola sartu du. Hala, lehen zatian etxeko taldea nagusitu egin da eta bi goleko aldearekin joan da atsedenaldira. Bigarren zatian berriz, etxeko taldeak akats batzuk burutu ditu, aurkariak berdinketa lortzea eragin dutenak.

Hurrengo partidua urteko azkena

Hurrengo astean jokatu duen partidua izango da Mondraren urteko azkena eta etxetik kanpo jokatu beharko du. Hala, 2019ko lehen partidua urtarrilean jokatuko dute arrasatearrek.

Aitor Lopez Rekarte Mojategin

Aitor Lopez Rekarte, arrasatearra, Mojategin izan da aurkariaren entrenatzaile lanetan. Partidua amaitu denean, adierazi du Arrasaten jokatzea berezia izan dela.


Hautesleen zerrenda udaletxean ikus daiteke

Apirilaren 5ean Gasteizko parlamentua osatzeko hauteskundeak egingo dira Araba, Bizkai eta Gipuzkoan. Hautesleen zerrendak udaletxean ikus daitezke, hilaren 24ra arte.

Akatsik balego, udaletxean bertan egin daitezke erreklamazioak.


Berdin elkartea sortuko dute osasun zerbitzuetan euskararen presentzia bultzatzeko

Helburua da erabiltzaileen artean sareak eraikitzea, informazioa banatzea eta behar duenari babesa eskaintzea.

Euskarazko osasun zerbitzua bultzatzeko elkartu beharra dagoela sinistuta, Berdin izeneko elkartea sortzeko proposamena luzatu dute hainbat eragilek. Durangoko Plateruena kafe antzokian aurkeztu zuten ekimena, eta arlo askotako atxikimenduak lortu dituzte honezkero.

Aramaioko familia mediku Aitor Montesek argi dauka kalitatezko osasun arretaren gakoetako bat hori dela, erabiltzailearen hizkuntzan eskaintzea. Horregatik aurkitzen da Berdin izeneko elkartearen bultzatzaileen artean. Ezinbestekotzat jotzen ditu elkarlana eta elkar ezagutza. "Alde batetik erabiltzaileak zaudete ahuldade egoeran sendagile bati edo osasungintzako langile bati aurre egiteko. Eta beste muturrean osasun langileok gaude eta askotan ez dakigu zein den egoera beste herri batean. Denon artean elkarren arteko eragina bultzatuz eta elkarren arteko harremanak eta sareak sortuz ekimenak eta informazioa parteka dezakegu. Hori izango zen gure lan egiteko era", azaldu du Montesek.

Helburua da Berdin elkartean jatorri, ezaugarri eta ideia ezberdinetako jendea biltzea. Ekaineko lehen egunetan elkartuko dira kokalekua eta estatutuak adosteko. Oraingoz, askotako atxikimenduak lortu dituzte. Aurpegi ezagunak zein arlo ezberdinetako profesionalak… baina gaiari heltzeko beharrezkoa ikusten dute herritarrak elkartzea eta erabiltzaileen artean sareak eraikitzea.

Teknologia berriak

Teknologia berriak tresna eraginkorra izan daitezke helburu horretan. "Oso erraza da gaur egun teknologia berrien bidez informazioa partekatzea, edo baten baten kezka jasotzea... Erreserbatu dugu dagoeneko Internet domeinu bat webgune bat sortzeko. Bertan edozeinek lortuko du eskaera bat burutzeko informazioa. Askotan jendeak ez dakit zer eskatu, nola eskatu, nori eskatu eta noiz eskatu".

Berdin elkartean argi dute erabiltzaileari dagokiola lehentasunezko hizkuntza aukeratzea, eta administrazioari eskubide hori bermatzea dagokio. Eskaera egin nahiko lukeen erabiltzaile batek kexa ipini beharko luke Elebiden. Berdin elkartearen zereginetako bat izango da kexa hori non eta nola ipini jakinaraztea.


Realak Espanyoli irabazi dio eta porrotik jaso gabe jarraitzen du

Talde txuri-urdinak 1-0eko emaitzarekin lortu du garaipena Espanyolen aurka Primera Iberdrola Ligako laugarren jardunaldian, eta zortzi punturekin, sailkapenaren goialdean da. Cardona, golegilea.

Realak garaipea lortu du Espanyolen aurka (1-0) Primera Iberdrola Ligako laugarren jardunaldian. Ondorioz, porrotik jaso gabe jarraizten du talde txuri-urdinak; zortzi puntu ditu jada eta sailkapenaren goialdean da.

Neurketari ondo ekin dio Realak. Barbara Latorre markagailua irekitzeko puntuan egon da hasi eta minutu gutxira, jokaldi itzel bat egin eta gero. Espanyolek bere aukera kontraerasoan bilatu du.

Bigarren zatian, erritmoa biziagoa izan da eta neurketa joan-etorrikoa bilakatu da. Zoramen horretan, Cardonak gola sartu du (1-0), 65. minutuan. Golaren ostean, Espanyol berdinketa lortzen saiatu da, baina Adriana Nanclares atezainak aurkariak izan dituen abagune urriak eragotzi ditu.

Fitxa teknikoa:

Reala: A. Nanclares, Lucia, Maddi (Manu, 46. min), N. Mendoza, Iraia, Etxezarreta, Itxaso, Bárbara (Olaizola, 80. min), N. Eizagirre (Baños, 46. min), C. Bautista, M. Cardona (Tejada, 84. min).

RCD Espanyol: Mimi, Ayaka (E. Del Estal, 62. min), Soldevilla (Paula M. 76. min), Inés, C. Baudet, A. Torrada, Brenda, E. Julve, Ainhoa M. (Yiyi, 72. min) , Dulce Q, Alvarado (Debora, 58. min).

Gola: 0-1: M. Cardona, 65. min.

Epailea: Eugenia Gil Soriano. C. Baudet Realeko jokalariari txartel horia atera dio.


Herri Urratsen bilduko den diruarekin Ziburuko ikastola lagunduko dute aurten

Kaskaroteneak 700 metra karratuko lur pribatua erosiko du Mariñela auzoan

Herri Urrats maiatzaren 10ean ospatuko da beti bezala gure herriko aintziraren inguruan eta aldi huntan bilduko den diruarekin Ziburuko Kaskarotenea ikastola lagunduko dute. Ikastola horrek gora behera ainitz izan du azken hilabeteetan Ziburuko eskuineko auzapezarekin ez baitio laguntzarik eman nahi. Azkenean, Kaskarotenekoek deliberatu dute 700 metra karratuko lur pribatua erostea Ziburuko Mariñela auzoan. Horretarako 300.000 euro bildu behar dituzte eta jadanik elkartasun kanpaina hasi dute. 2014eko Herri Urratsen karietarat 170.000 euro bildu zituzten euskaltzaleek Seaska federazioa eta Kanboko Xalbador ikastegia laguntzeko. Aurtengo irabazien parte bat Ziburuko ikastolari emanen zaio bainan baliteke Xalbador ere beharretan izatea justiziak erabaki baitu Seaskak itzuli beharko diola Gipuzkoako Foru Aldundiak eman nahi zion 600.000 euroko laguntza. Carlos Urquijo Espainiako gobernuak Euskal Autonomia Erkidegoan duen gobernu ordezkariak helegitea aurkeztu zuen aldundiak eman nahi zuen dirulaguntzaren aurka.